Ini Apa Yang Akan Berlaku Jika Pistol Ditembak Atas Kereta Api

Selepas menonton puluhan filem aksi yang memaparkan seorang wira melepaskan tembakan ke arah musuhnya di atas kereta api yang sedang bergerak, pernahkah anda memikirkan bagaimana peluru-peluru itu kelihatan kepada orang lain yang melihatnya sambil berdiri di atas tanah (bukan kereta api).

Sudah pasti melihat insiden tembak-menembak sangat menakutkan, tetapi bagaimanakah penjelasan fizik tentang dua objek bergerak (kereta api dan peluru) mempengaruhi keadaan ini?

Pertama sekali, kita perlu membuat andaian yang akan diguna pakai dalam keseluruhan artikel ini.

Kita harus menganggap, untuk artikel ini, peluru yang dipersoalkan mempunyai halaju yang sama dengan kereta api (walaupun pada hakikatnya, kebanyakan peluru bergerak lebih laju daripada kereta api).

Jika anda berada di bahagian hadapan sebuah kereta api yang tidak bergerak, dan anda menembak peluru yang bergerak dengan kelajuan 1000 batu sejam, sudah tentu peluru tersebut akan bergerak menjauhi anda pada kelajuan 1000 kilometer sejam.

Tambahan pula, peluru itu akan kelihatan seperti bergerak pada kelajuan yang sama bagi mereka yang berdiri di atas tanah (menghadap ke arah di mana anda menembak peluru tersebut).

Ini kerana anda sedang berada dalam keadaan pegun, sama seperti mereka yang berdiri di atas tanah. Jadi, halaju relatif peluru tersebut kekal sama dengan halaju asalnya, iaitu 1000 kilometer sejam.

Walau bagaimanapun, jika anda menembak peluru ke arah hadapan ketika berdiri dalam sebuah kereta api yang juga sedang bergerak dengan kelajuan 1000 kilometer sejam, adakah peluru tersebut masih kelihatan sepantas seperti ia ditembak ketika kereta api berada dalam keadaan pegun?

Dalam kes sebelumnya, anda berdiri dalam kereta api yang tidak bergerak sama sekali, jadi halaju relatif antara anda dan kereta api adalah sifar.

Dalam kes kedua ini, kereta api bergerak pada kelajuan 1000 kilometer sejam. Oleh kerana anda berdiri dalam kereta api ini, anda juga bergerak pada kelajuan sama dengan kereta api (1000 kmj).

Dengan ini, halaju relatif antara anda dan kereta api sekali lagi menjadi sifar. Inilah sebabnya, bagi anda, peluru akan kelihatan normal kerana ia bergerak ke arah hadapan.

Bagaimanapun, pertimbangkan kedudukan individu yang berdiri pegun di atas tanah apabila anda menembak peluru ke arah hadapan. Apa yang akan mereka perhatikan? Adakah ia berbeza dari apa yang anda perhatikan?

Bagi mereka yang berdiri pegun di atas tanah (bukan dalam kereta api), peluru itu akan kelihatan seperti bergerak pada kelajuan 2000 kmj.

Dalam hal ini, halaju relatif di antara individu tersebut dan kereta api (bergerak pada 1000 kmj) adalah 1000 kmj.

Di samping itu, berkadaran dengan kereta api, kelajuan peluru adalah 1000 kmj. Oleh itu, berkadaran dengan tanah, kelajuan peluru adalah 2000 kmj (1000 kmj + 1000 kmj).

Untuk merumitkan lagi keadaan, bagaimana jika peluru itu ditembak ke arah yang bertentangan dengan pergerakan kereta api?

Dalam kes ini, bagi orang yang berdiri pegun di atas tanah, kelajuan peluru itu akan menjadi sifar.

Ini kerana apabila peluru dan kereta api bergerak dengan kelajuan yang sama, tetapi dalam arah yang bertentangan, halaju realtif paduan terhasil dan menjadi sifar.

Halaju relatif hanyalah satu unsur tunggal dalam bidang berkaitan dengan gerakan relatif antara kuantiti fizikal yang berbeza.

Ternyata kita berhadapan perkara ini setiap hari dalam pelbagai jenis bentuk.


Ini Sebab Mengapa Air Panas Boleh Membeku Lebih Cepat Berbanding Air Sejuk - Kesan Mpemba

Dalam keadaan tertentu, air panas mampu membeku lebih cepat daripada air sejuk. Sudah tentu ini bertentangan dengan semua yang logik dalam fikiran anda.

Namun, ia adalah benar dan cendekiawan seperti Aristotle, Descartes dan Francis Bacon pernah menyebutkan tentang fenomena ini.

Tetapi ia tidak diterangkan secara rasmi dalam jurnal sains hingga tahun 1969, hasil daripada perkongsian antara seorang pelajar Tanzanian berusia 13 tahun bernama Erasto B. Mpemba dan profesor fizik bernama Dr. Denis Osborne.

Fenomena yang diberi nama Kesan Mpemba ini bermula dengan ais krim.

Oleh kerana Mpemba tergesa-gesa untuk memasukkan ais krimnya ke dalam peti ais sebelum dipenuhi dengan ais krim pelajar lain, dia memutuskan untuk memasukkan susunya yang masih dalam keadaan mendidih.

Apa yang menghairankan adalah dia mendapati bahawa susunya beku jauh lebih cepat daripada susu pelajar lain.

Mpemba kemudiannya bertanyakan kepada guru-gurunya bagaimana ini boleh berlaku dan kebanyakan daripada gurunya memberitahu bahawa dia mungkin tersilap.

Namun, ada seorang sahaja yang memberi perhatian kepada perkara ini iaitu Dr. Denis Osborne. Dr. Denis berfikir sejenak tentang persoalan ini dan meminta seorang juruteknik makmal untuk menguji dakwaan Mpemba.

Sudah tentu, beberapa eksperimen menunjukkan bahawa dalam keadaan tertentu iaitu keadaan di mana saintis masih tidak benar-benar bersetuju, air panas membeku lebih cepat daripada air sejuk.

Pada tahun 1969, Dr. Denis dan Mpemba menerbitkan sebuah kertas mengenai fenomena tersebut.

Hakikat bahawa kesan ini tidak berlaku setiap kali ia dilakukan menjadikannya sukar untuk dikaji, tetapi tidak ada kekurangan dari segi mekanisme fizikal yang dicadangkan mempengaruhinya.

Untuk tempoh masa yang lama, hipotesis yang paling popular adalah bahawa air panas menyejat dengan kadar yang lebih cepat, jadi ia kehilangan lebih banyak jisim dan perlu kehilangan haba yang lebih rendah untuk membeku.

Tetapi saintis telah mengamati kesan Mpemba dalam bekas tertutup tanpa proses penyejatan.

Supercooling, iaitu satu idea bahawa gas terlarut di dalam air mungkin mempercepatkan proses pembekuan juga merupakan satu kemungkinan.

Pada tahun 2013, media mendakwa bahawa satu pasukan penyelidik dari Singapura telah menemui jawapannya, iaitu ikatan antara molekul dalam air mendidih lebih fleksibel dan bersedia untuk melepaskan tenaga (dalam bentuk haba) berbanding dengan air sejuk.

Masalah dengan kebanyakan teori yang dicadangkan setakat ini adalah bahawa semuanya tidak menjelaskan mengapa kesan Mpemba ini hanya berlaku kadang-kala dan bukannya setiap kali.

Hipotesis terbaru pada Januari 2016 ini mempertimbangkan kesan entropi ke atas air dan bergantung kepada idea bahawa ikatan antara molekul H2O berubah secara struktural sebagai tindak balas terhadap suhu.

Entropi menerangkan jumlah gangguan dalam sistem, dan air panas (dengan molekul yang sentiasa bergerak) mempunyai lebih banyak entropi berbanding air sejuk.

Sebenarnya, air sejuk adalah "melekit" dari segi molekul di mana molekul-molekul suka berkumpul bersama dan menghasilkan ikatan lemah dengan atom hidrogen masing-masing.

Tetapi ketika air itu menjadi panas, ikatan-ikatan ini putus dan gugusannya berubah menjadi kumpulan molekul yang tidak teratur.

Sama seperti anda akan berasa lebih sejuk jika bersendirian berbanding dengan berkumpul rapat dengan rakan-rakan, molekul-molekul air panas ini dapat membentuk kristal ais dalam peti sejuk lebih cepat daripada gugusan molekul air sejuk.

Ini kerana molekul-molekul air sejuk mempunyai susunan yang lebih ketat yang mengambil masa lebih lama untuk suhu berubah.

Yang penting, kesan ini tidak semestinya berlaku jika terdapat banyak garam dan mineral yang terlarut di dalam air, kerana air itu tidak akan membentuk banyak gugusan molekul pada suhu sejuk.

Penjelasan ini menjawab persoalan tentang fenomena ini dan kesukaran untuknya dilakukan secara berulang-ulang di makmal.


Kattenstoet, Festival Membuang Kucing di Belgium Untuk Membuang Bala

Sejak hampir 60 tahun, bandar Ypres yang terletak di Belgium telah menyambut satu festival kucing yang telah menarik ramai pelancong dari seluruh pelusuk Belgium. Digelar "Kattenstoet" atau Festival Kucing, festival ini disambut setiap 3 tahun.

Dalam festival ini, terdapat pelbagai acara antaranya perarakan kostum, persembahan brass band dan perarakan sambil menunggang kuda. Peserta yang terlibat akan memakai pakai kostum berbentuk kucing, tukang sihir ataupun tikus yang mempunyai maksud yang tersendiri mengikut sejarah terciptanya festival ini.

Walaupun sambutan ini dilihat sebagai suatu perayaan yang menggembirakan, namun terdapat sejarah hitam bagaimana festival ini bermula.

Puluhan tahun dahulu, penduduk tempatan tidaklah begitu rapat dengan haiwan, terutamanya kucing. Banyak bandar-bandar di Eropah pada ketika itu mempunyai ritual atau amalan membunuh kucing dengan kejam. Orang Eropah pada ketika itu percaya kucing memiliki semangat jahat.

Biasanya ritual membunuh kucing ini dilakukan dengan cara membakar hidup-hidup haiwan ini atas unggun api. Ketika mana haiwan ini sedang terseksa di bakar hidup-hidup, para hadirin yang menyaksikan ritual tersebut sebaliknya akan gembira dan bergelak ketawa.

Setelah haiwan yang dibakar itu mati dan menjadi debu, orang ramai yang hadir akan mengambil debu daripada bangkai kucing itu dan membawanya pulang ke rumah. Mereka percaya, ianya akan memberi nasib baik kepada mereka. Agak sadis, namun itulah amalan dan kepercayaan karut sesetengah masyarakat Barat satu ketika dahulu.

Di bandar Ypres juga, kucing menjadi mangsa atas kepercayaan karut masyarakat tempatan. Pada ketika itu, Ypres, sama seperti bandar-bandar lain di daerah Flanders di Belgium, terkenal dengan industri pembuatan baju dan pakaian.

Kapas yang digunakan diimport dari England akan bditenun menjadi pakaian oleh tukang-tukang jahit yang mahir. Kapas dan pakaian yang telah disiapkan ini biasanya disimpan di Coth Hall, salah satu bangunan komersial terbesar pada waktu itu. Malangnya, pusat pengumpulan ini telah menarik minat banyak tikus yang telah merosakkan pakaian-pakaian tersebut.

Bagi mengelakkan lebih banyak pakaian dirosakkan, maka penduduk telah mengambil keputusan untuk membawa masuk kucing. Ini merupakan langkah yang bijak memandangkan kucing merupakan pemangsa semulajadi bagi tikus. Lama-kelamaan, populasi kucing menjadi terlampau banyak dan penduduk merasakan haiwan ini perlu dibunuh.

Cadangan ini dilihat sebagai satu tindakan yang betul, ditambah lagi dengan kepercayaan karut bahawa kucing membawa nasib malang. Bagi membunuh kucing ini, mereka tidak membakarnya hidup-hidup sebaliknya membalingnya daripada menara loceng yang terdapat di gereja tempatan.

Apabila sesuatu perniagaan mencatatkan kerugian dan nasib tidak baik menimpa, kucing dipersalahkan sebagai penyebabnya. Oleh itu, penduduk akan membaling kucing dengan kepercayaan ianya bagi membuang nasib malang tersebut.

Lama-kelamaan, tindakan membuang kucing daripada atas bangunan ini dilihat sudah menjadi kebiasaan dan biasanya dilakukan pada hari Rabu dan setiap minggu kedua. Penduduk tempatan menggelarnya "Cat's Wednesday".

Tindakan kejam dan tidak berperikemanusiaan ini akhirnya dihentikan pada tahun 1817. Kucing terakhir yang dicampak daripada atas bangunan itu dikatakan terselamat setelah dibaling dan berjaya melarikan diri sebelum ditangkap semula. Bermula daripada saat itu hinggalah Perang Dunia Pertama, sambutan Cat's Wednesday disambut dengan hanya membunyikan loceng besar di gereja.

Pada tahun 1938, sekumpulan remaja telah mengambil keputusan untuk menganjurkan satu festival perarakan kucing. Setiap seorang daripada mereka telah membawa patung mainan berbentuk kucing. Salah seorang daripada mereka telah memanjat menara loceng tersebut dan membaling kesemua patung kucing tersebut.

Pada awalnya, festival ini hanya perayaan kecil-kecilan bagi masyarakat tempatan sehinggalah pada tahun 1950-an bila mana ia turut disertai dengan perarakan beramai-ramai. Pada hari Ahad kedua tahun 1955, sambutan secara besar-besaran yang pertamakan telah diadalah dengan kehadiran lebih 1500 yang menyertai perarakan dengan memakai pelbagai kostum.

Sejak daripada itu, penduduk bandar ini akan meraikan festival Kattenstoet setiap 3 tahun. Bangunan Cloth Hall yang menjadi gudang penyimpanan pakaian satu ketika dahulu masih tersergam indah dan merupakan bangunan terbesar disini. Walaupun ia rosak teruk sewaktu Perang Dunia Pertama, bangunan ini telah dibaik pulih kerana nilai sentimentalnya pada penduduk tempatan.


Falsafah Utilitarian : Melihat Watak Thanos Dari Perspektif Berbeza

Bila disebut filem adiwira, pasti akan ada reaksi peminat filem yang seakan-akan merendahkan isi kandungannya sebagai filem ringan, hanya sesuai untuk tontonan santai.

Walaupun begitu, sekiranya dikupas sedikit demi sedikit apa yang dipaparkan dalam filem 'Avengers : Infinity War', sebenarnya wujud percanggahan dua falsafah yang kerap kali ditimbulkan dalam kehidupan kita;

Persoalan yang boleh difikirkan - berapakah nilai sebenar nyawa seseorang ? Yang kedua - berbaloikah kita mengorbankan hanya satu nyawa untuk menyelamatkan lebih ramai manusia?

Di permukaannya, filem seperti Avengers dilihat ringan. Tidak dapat dinafikan perkara itu. Bagaimanapun, andaian ini tidak memadai seandainya kita tidak merujuk kembali salah satu babak dalam Infinity War. Dalam adegan tersebut, ada keperluan mendesak untuk watak salah seorang Avengers bernama Vision dimusnahkan, bagi mengelakkan 'Batu Minda' yang berkuasa tidak jatuh ke tangan watak jahat Thanos.

Bagaimanapun, permintaan Vision itu ditolak oleh Captain America dengan satu hujah; "we don't trade lives here."Terjemahannya berbunyi - "kita tak tukar satu nyawa dengan nyawa lain."

Pegangan yang ditunjukkan oleh Captain America itu sebenarnya adalah salah satu cabang falsafah moral bergelar prinsip deontologikal, dipopularkan oleh seorang ahli falsafah Jerman bernama Immanuel Kant. Deontologi mementingkan kita lebih mementingkan perbuatan yang akan kita lakukan sama ada betul atau salah, berbanding matlamat yang hendak kita capai tak kiralah pengakhirannya menguntungkan atau tidak.

Falsafah Kant menjelaskan : seseorang itu patut meletakkan prinsip kesamarataan pada semua orang dalam setiap situasi, terus berpegang kepada kod moral yang bersifat universal tanpa membeza-bezakan apa-apa faktor sekalipun.

Berbeza dengan Captain America yang agak lurus pegangannya, Thanos membawa prinsip yang duduk di spektrum berlawanan. Jika Captain America merasakan semua perbuatan perlu dinilai terlebih dahulu dengan prinsip betul atau salah, Thanos pula lebih menitik beratkan keputusannya betul atau salah.

Prinsip yang dipegang Thanos dalam cabang falsafah digelarkan sebagai falsafah utilitarianisme, dipopularkan beberapa orang ahli falsafah seperti Jeremy Bentham dan John Stuart Mill. Individu yang berpegang kepada cabang falsafah ini berpendapat sesuatu perbuatan itu perlu dinilai berdasarkan kesan baiknya pada kelompok yang ramai, tanpa perlu mengambil kira dilema moral yang timbul semasa tindakan itu diambil.

Sekiranya prinsip deontologi dan utilitarian dinilai daripada sudut ekstrim, kedua-dua falsafah ini boleh kelihatan rapuh logiknya. Sebagai contoh, pendapat Kant bermakna kita tidak patut membunuh walaupun satu nyawa bagi menyelamatkan dua atau lebih nyawa. Namun Kant juga berpandangan kita tidak boleh menipu pada sesiapa pun seandainya tindakan menipu dapat menyelamatkan lebih ramai nyawa.

Falsafah utilitarian pula mula tampak longgar apabila asas prinsip tersebut dibuka sempadan had matlamatnya. Ahli falsafah moden Australia, Peter Singer sangat terkenal sebagai pendokong utilitarian zaman sekarang kerap kali mendebatkan keperluan untuk kita membunuh sahaja mana-mana bayi yang lahir dan didapati mempunyai kecacatan, bagi mengelakkan kesusahan pada dia dan ibu bapanya kemudian hari.

Pendapat ini ibarat mempunyai banyak persamaan seperti apa yang mahu dicapai Thanos melalui petikan jarinya. Dia tahu tindakannya bakal mengorbankan jutaan (billion?) nyawa namun dia tetap berpegang fokusnya adalah untuk memastikan kelangsungan kehidupan lebih terjaga. Perdebatan deontologi dan utilitarian yang berlawanan inilah tema yang dipaparkan secara sangat terbuka dalam filem Infinity War, tanpa kita sedari.

Dari luarannya - apa yang dilakukan oleh Thanos kelihatan salah serta layak dipertikaikan. Walaupun begitu, sejarah manusia sendiri seakan-akan menyokong pandangan Thanos. Perang dunia kedua yang berlaku mengorbankan jutaan nyawa berjaya memulakan perkembangan ekonomi dunia yang pesat.

Tempoh 1945 hingga 1960 adalah tempoh yang digelarkan sebagai 'post war economy' atau ekonomi selepas perang di Amerika Syarikat, mengangkat mereka sebagai kuasa besar ekonomi dunia dengan perkembangan GDP berlipat kali ganda, seterusnya meramaikan lagi golongan pertengahan di negara tersebut.

Jumlah pengeluaran kenderaan di Amerika Syarikat meningkat, kadar jualan kediaman naik dan syarikat-syarikat konglomerat berkembang besar. Jenis pekerjaan penduduk juga berubah daripada majoriti pekerja perkhidmatan kepada pekerjaan kolar putih seperti pengurus, guru, jurujual dan juga pekerja pejabat.

Negara kita sendiri seakan melalui proses serupa dengan kedatangan Jepun, ancaman komunis dan insiden rusuhan kaum yang mengorbankan nyawa, tetapi secara tidak langsung membawakan lonjakan yang diperlukan untuk ekonomi kita lebih berkembang. Adakah ini bukti yang cukup untuk mengatakan manusia memerlukan pengorbanan berlaku untuk maju bergerak ke depan?Dalam salah satu adegan, Thanos menerangkan rancangan mahu mengorbankan separuh nyawa di seluruh dunia pada anak angkatnya, Gamora. Gamora membalas "you're insane?" ("kau gila?"). Bagaimanapun malangnya pertanyaan Gamora terhenti di situ. Hanya sekadar satu pertanyaan. Di pihak Avengers dan watak-watak baik, tidak ada pihak yang benar-benar berkeupayaan mempertikaikan Thanos dari segi inteleknya.

Secara simboliknya adegan itu menjelaskan walaupun Avengers berada di pihak baik, Thanos sebenarnya mempunyai pemikiran yang jauh terkedepan berbanding mereka.

Prinsip deontologi yang dipegang Captain America sebenarnya boleh disanggah, sekiranya kita mahu melihat apa yang tak dipaparkan secara terbuka pada kita dalam filem. Keengganan Captain America mengorbankan Vision serta berkeras mahu menyelamatkan anggota Avengers itu dengan cara lain, sebenarnya sudah mengorbankan ratusan nyawa rakyat Wakanda yang terpaksa berperang.

Moral yang ditunjukkan Captain America merupakan satu perkara yang bukan unik kepada watak tersebut sahaja, malahan menjadi tenet asas pembinaan watak mana-mana adiwira popular. Lihat sahaja bagaimana reaksi orang ramai apabila watak Superman bertindak mematahkan leher Jeneral Zod bagi menyelamatkan nyawa lebih ramai tawanan. Mengapa rata-rata peminat tidak berpuas hati dengan tindakan Superman ketika itu?

Kita sudah dibiasakan dengan tanggapan watak seperti Superman akan berjaya mencari jalan mengekalkan prinsipnya untuk tidak membunuh, berbanding mengorbankan nyawa. Superman pada kita, adalah seorang stereotaip berfikiran deontologikal. Bagaimanapun ketika membunuh Zod, dia bertukar menjadi seorang utilitarian yang membuang prinsip yang dipegang serta mengubah pandangan orang ramai terhadap watak itu. Itu sebabnya adegan itu dikecam teruk - kita sudah ada persepsi sendiri.

Atas sebab itulah kita juga teruja dengan kewujudan watak-watak anti-hero yang moral kompasnya sedikit songsang, seperti contoh watak Batman yang sanggup melakukan apa saja cara bersih atau kotor, asalkan dia dapat mengalahkan Superman dalam filem 'Batman vs Superman : Dawn of Justice.'

Ada persamaan di antara tindakan Batman dalam filem tersebut dan juga cara Thanos mahu menyelesaikan masalah populasi dunia. Matlamat menghalalkan cara mereka.

Dalam filem, sesuatu tindakan adiwira nampak benar atau betul disebabkan oleh jalan ceritanya yang sudah ditentukan. Kita sudah tahu sejak mula siapa watak baik, siapa watak jahat dan dengan siapa patut kita berpihak berharap dia menang. Bagaimanapun satu isu yang agak menarik untuk dibincangkan serta mempunyai perspektif berbeza - adakah tindakan Avengers cuba menyelamatkan Vision salah?

Jika diajukan soalan - berbaloikah Vision sekiranya dia dikorbankan lebih awal dan perang di Wakanda dapat dielakkan? Berbaloikah ratusan nyawa mereka yang terkorban hanya untuk mempertahankan Vision seorang?

Apakah faktor Captain America memilih untuk menyelamatkan Vision, sedangkan dia mampu menyelamatkan billion nyawa lain sejak mula? Pada penghujungnya Vision dimusnahkan juga dan 'Batu Minda' yang menjadi rebutan jatuh ke tangan Thanos. Mengikuti urutan apa yang berlaku, layakkah untuk kita mengatakan faktor moral yang terlalu lurus menjadi penyebab utama kekalahan Avengers.

Apa yang sangat istimewa berkenaan filem Infinity War, filem ini berjaya lari daripada cliche biasa filem adiwira lain. Thanos pada penghujungnya berjaya mendapatkan apa yang dia nak. Setiap ahli Avengers terpaksa hidup mengetahui kegagalan mereka menghalang Thanos. Mungkin juga ada antara Avengers yang menyesal tidak mengambil tindakan berbeza, namun takut dipaparkan kerana tak mahu dikritik penonton dan rakan sejawatan.

Prinsip deontologi yang mengajak kepada berbuat baik sepenuhnya tanpa mempedulikan matlamat dilumat-lumatkan dalam filem ini. Bayangan adiwira yang menjadi stereotaip selama ini, dileburkan Infinity War yang tanpa segan silu menunjukkan keberkesanan prinsip utilitarian Thanos.

Langkah menyelamatkan Vision hasil keputusan Captain America dibuktikan silap, membawa kemusnahan pada skala luar biasa. Bagaimana 'Avengers : Endgame' akan meneruskan naratif ini amatlah dinantikan, kerana percanggahan falsafah serta penamat Infinity War merupakan satu cabaran yang sangat besar kepada mana-mana penulis untuk 'memperbetulkan' kembali jalan ceritanya.

Kemenangan kepada prinsip utilitarian dalam filem, merupakan sesuatu yang jarang dipaparkan. Oleh sebab itulah, tidak menghairankan sekiranya di dalam 'Avengers : Endgame,' jalan ceritanya akan menuntut satu pengorbanan besar meluruskan kembali pertembungan 'etika lawan matlamat' yang nampaknya tak akan berkesudahan. Stereotaip adiwira mesti terus digambarkan berpegang deontologi dan jalan terakhir untuk mereka yang memegang falsafah ini kembali membuktikan diri, hanya dengan mengorbankan diri sendiri. Siapa yang terkorban? Kita belum tahu lagi. Yang pasti, dalam filem - penonton hanya akan senang bila 'penjahat' utilitarian tewas dengan perwira deontologi.

Artikel ini adalah olahan semula artikel The Irresovable moral dilemma at the heart of Avengers Infinity War yang diterbitkan pada 17 Mei 2018


Projek Kereta Api Salekhard–Igarka, Idea Gila Joseph Stalin Untuk Kuasai Kawasan Artik

Sewaktu era kolonisasi suatu ketika dahulu, pembinaan projek trek kereta api merupakan cara yang efektif untuk membuka kawasan baru dan menghubungkan satu kawasan dengan kawasan yang lain. Sebagai contoh, projek Ekspres Lunatic oleh British yang telah membantu penerokaan negara Kenya dan kawasan-kawasan sekitarnya.

Di pinggir Salekhard, ibukota Wilayah Autonomi Yamal Nenets, Rusia dan di pinggir Bulatan Arktik, terletak kesan-kesan peninggalan projek kereta api Salekhard-Igarka yang terkenal suatu ketika dahulu. Projek ini juga mendapat jolokan "Railroad of Death" dan "Road of Death" berikutan jumlah kematian tinggi yang dicatatkan semasa pembinaannya.

Perancangan asal projek ini adalah pembinaan trek kereta api sepanjang 1300 kilometer yang merupakan sebahagian daripada projek perhubungan Transpolar, iaitu sistem perhubungan untuk menghubungkan kawasan timur dan barat Siberia.

Projek pembinaan laluan kereta api ini malangnya tidak pernah disiapkan sepenuhnya. Malah, dilaporkan puluhan ribu pekerja buruh paksa dilaporkan terkorban bagi menyiapkan projek yang dianggap gila ini.

Sebahagian besar daripada pekerja yang dikerah ini datang daripada sistem Soviet yang dikenali sebagai "Gulag" dimana pesalah terdiri daripada rakyat biasa yang telah melakukan kesalahan politik. Kesalahan politik yang dimaksudkan ini termasuklah datang lewat ke tempat kerja, mengkritik kerajaan dan seumpamanya.

Mereka ini ditangkap dan dianggap sebagai musuh kepada rakyat. Pesalah dalam sistem Gulag ini akan dimasukkan ke kem tahanan dan dikenakan pelbagai penyiksaan yang tidak berperikemanusiaan. Apabila projek kereta api Salekhard–Igarka ini diumumkan, para pesalah ini telah dikerah sebagai buruh paksa.

Idea asal Joseph Stalin pada asalnya adalah membina sebuah pelabuhan di Salekhard yang terletak di Sungai Ob dan menghantar segala bekalan daripada kilang-kilang di bahagian Barat Siberia seperti kilang nikel di Norilsk melalui sistem pengangkutan laut.

Malangnya, terdapat kekangan memandangkan Sungai Ob terlalu cetek bagi membolehkan kapal kargo besar melaluinya. Sebagai alternatif, sebuah pelabuhan baru telah dibina di Igarka yang terletak di sungai Yenisey. Bagi menghubungkan Igarka dan Salekhard, maka penggunaan kereta api menjadi pilihan.

Walau bagaimanapun, tujuan pembinaan laluan kereta api ini bukanlah atas desakan ekonomi sebaliknya hanyalah cita-cita besar Joseph Stalin untuk menguasai Artik. Pada ketika itu, kilang-kilang di Siberia sudahpun dihubungkan dengan laluan kereta api di bahagian selatan dan kawasan Yamalo-Nenets pula terlalu terpencil dan tidak mempunyai sebarang permintaan yang tinggi.

Namun, projek pembinaan laluan kereta api ini tetap diteruskan dan dimulakan pada tahun 1947. Banduan-banduan daripada kem tahanan dapat memberikan Joseph Stalin sumber tenaga yang murah dan banyak. Dianggarkan seramai 80,000 hingga 120,000 buruh paksa telah dikerah untuk projek ini dan ada sumber mengatakan jumlahnya mungkin mencecah 300,000.

Para pekerja yang terlibat dalam projek ini terpaksa berhadapan dengan keadaan persekitaran yang sangat mencabar. Suhu serendah -60 darjah selsius dan angin kuat sangat menguji fizikal mereka. Ketika musim panas pula, nyamuk dan pelbagai parasit lain telah menyebabkan penyebaran pelbagai penyakit dan menyebabkan kematian.

Bentuk muka bumi yang mencabar, kekurangan teknologi, masalah logistik dan bahan mentah menyebabkan projek ini gagal disiapkan. Projek ini dihentikan setelah kematian Joseph Stalin pada tahun 1953. Secara keseluruhannya, hanya 698 kilometer sahaja landasan yang sempat disiapkan.

Tidak dapat dipastikan berapakah jumlah pekerja yang mati sewaktu pembinaan landasan kereta api ini memandangkan tiada rekod yang ditemui. Walau bagaimanapun, sesetengah pihak menganggarkan jumlahnya mungkin satu pertiga daripada keseluruhan pekerja yang terlibat.

Pada tahun 2010, satu bahagian landasan kereta api ini yang menghubungkan Igarka dan Norilsk sepanjang 220 kilometer telah dibangunkan semula menggunakan laluan asal. Usaha ini bagi keperluan industri nikel dan petroleum dan laluan ini telah dibuka semula pada tahun 2015.


Ini Sebab Mengapa Anda Susah Nak Genggam Tangan Sebaik Sahaja Bangun Tidur

Secara semulajadi, anda akan menggenggamkan tangan apabila berasa marah dan ia adalah sesuatu yang sangat mudah untuk dilakukan. Tak perlu fikir, hanya genggamkan tangan. Mudah, kan?

Namun, cuba lakukannya sebaik sahaja anda bangun dari tidur yang nyenyak. Kemungkinan besar anda tak mampu lakukannya. Seperti yang dikatakan di atas, ia amat mudah tetapi menjadi sukar selepas bangun tidur.

Sebenarnya, terdapat beberapa sebab disebalik fenomena tubuh badan yang aneh ini.

(Nota: ini bukanlah sesuatu yang berlaku kepada semua, tak semua orang mengalami kesulitan menggenggam telapak tangan mereka sejurus selepas bangun tidur. Gejala kecil ini mungkin boleh menjadi petanda yang lebih serius yang memerlukan perhatian perubatan.)

Untuk otot untuk melakukan kontraksi, dua bahan asas diperlukan iaitu dorongan saraf (atau isyarat elektrik dari saraf yang berdekatan) dan elektrolit.

Elektrolit adalah mineral yang membawa cas elektrik apabila ia dilarutkan dalam cecair. Elektrolit yang biasa termasuklah kalium, kalsium, natrium dan bikarbonat.

Otot memerlukan kalsium, kalium dan natrium untuk melakukan kontraksi atau menguncuo.

Jadi, apabila isyarat saraf dihantar (untuk menguncupkan otot), kalsium memasuki otot yang berkenaan pada tahap selular, menolak kalium keluar.

Walau bagaimanapun, apabila otot perlu berehat, ia hanya memerlukan kalium. Itulah sebabnya kekurangan kalium menyebabkan berlakunya kekejangan otot.

Apabila anda tidur, tubuh anda akan berehat sepenuhnya dan mula untuk memulihkan diri sendiri.

Gelombang otak anda juga menjadi perlahan, atau dengan kata lain, otak berehat. Kadar denyutan jantung anda juga berkurang.

Secara semulajadi, jantung perlu mengepam darah dengan cepat supaya semua organ penting tubuh anda berfungsi dengan cekap ketika anda bergerak dengan kerap atau anda aktif secara fizikal ketika dalam keadaan sedar.

Walau bagaimanapun, apabila anda sedang tidur nyenyak, anda tidak banyak bergerak.

Tanpa pergerakan fizikal, kadar jantung menurun semasa tidur. Kadar denyutan yang berlaku hanya cukup untuk memastikan aliran darah mengalir ke seluruh badan, tetapi tidak seberapa cekap ketika anda terjaga.

Oleh itu, badan anda akan memutuskan bahagian mana yang lebih memerlukan oksigen dan elektrolit, dan mengurangkan aliran elektrolit ke otot pada anggota badan.

Dan kerana anda sedang tidur, anda tidak menyedari bahawa perkara ini berlaku.

Walau bagaimanapun, ketika anda bangun, semua sistem akan berjalan sekaligus.

Otak, jantung dan seluruh badan anda mula menyambung semula tugas mereka ketika anda sedar. Namun, hal ini tidak berlaku dengan serta-merta.

Ia mengambil sedikit masa untuk membuatkan elektrolit mengalir melalui ke otot tangan anda semula. Itulah sebabnya anda mungkin tidak dapat menggenggam tangan sebaik sahaja bangun tidur.

Kesan ini lebih jelas jika anda tidak bangun secara semula jadi.

Jika anda bangun dari tidur oleh kerana tindak balas kecemasan seperti kebakaran atau terkejut, dinamik hal ini berubah.

Dalam kes ini, badan anda mengeluarkan adrenalin dan anda memperoleh semua kekuatan yang anda perlukan untuk menangani masalah dengan cepat.

Ramai orang mengalami sensasi aneh ini kerana sebaik sahaja bangun tidur dan ia merupakan sesuaut yang semulajadi untuk dialami.

Walau bagaimanapun, jika ia berlaku secara tiba-tiba atau bertambah buruk dari masa ke masa, ia mungkin petanda kepada masalah kesihatan lain seperti rheumatoid arthritis atau sindrom Lambert Eaton.

Dengan kata lain, jika anda tidak pernah mengalami tangan lemah seperti ini sebelum ini dan anda tiba-tiba ia berlaku, adalah dinasihatkan untuk mendapatkan nasihat doktor dengan segera.


Ini Sebab Kenapa Kereta Buatan Amerika Syarikat Tak Laku Di Jepun

Jika anda tinggal atau sering melawat ke negara Matahari terbit ini, kebarangkalian untuk anda melihat kereta jenama Amerika Syarikat di jalan raya di Jepun adalah sangat tipis.

Jika anda terserempak dengan kereta jenama Amerika pun, kemungkinan besar ia adalah Jeep Wrangler.

Ketika mana kereta jenama Jepun memenuhi jalan-jalan dan lot parkir di Amerika Syarikat, namun pembuat kereta Amerika hampir berputus asa untuk menjual kereta mereka di Jepun walaupun ia kekal sebagai pasaran kereta ke-3 terbesar di dunia.

Presiden Amerika Syarikat, Donald Trump menggelarkan situasi ini sebagai tidak adil, sama seperti yang disuarakan oleh Majlis Dasar Automotif Amerika yang mewakili tiga pengeluar kereta gergasi AS iaitu General Motors, Ford dan Fiat Chrysler.

Tetapi pemerhati industri bersetuju tentang perbezaan ketara ini disebabkan oleh ciri-ciri unik dalam pasaran kereta Jepun iaitu syarikat-syarikat Amerika menghasilkan kereta yang tak sesuai dengan selera Jepun, Amerika tidak melabur dalam wakil jualan di negara ini dan banyak pengguna Jepun mempunyai idea yang berterusan bahawa kenderaan Amerika tidak boleh diharapkan serta tidak cekap.

Kira-kira 40% daripada kereta yang dijual di Jepun adalah kereta kecil kelas khas yang dipanggil sebagai kereta Kei.

Hampir semua jumlah ini dijual oleh jenama Jepun, seperti Suzuki dan Daihatsu.

Jepun adalah negara yang sesak dan pemandu sukakan kemudahan dan kecekapan kenderaan kecil untuk bergerak di jalan-jalan yang sempit atau sesuai dengan ruang parkir yang padat.

Menurut Kristin Dziczek, naib presiden industri, buruh & ekonomi di Pusat Penyelidikan Automotif, terdapat pasaran berbeza dan pengguna yang berbeza di Jepun.

Walaupun kereta A.S. tidak dikenakan cukai untuk masuk ke Jepun, namun kereta Amerika tidak dibuat untuk pengguna Jepun.

"Kami menyediakan mereka "bahan buangan", kereta yang kami hasilkan untuk pengguna Amerika Utara yang kami harap kami boleh menjual di pasaran lain," kata Kristin Dziczek.

Para pembuat kereta Jepun begitu mahir dalam melayani selera pengguna Jepun sehinggakan kira-kira 95% daripada kereta di jalan-jalan mereka adalah buatan Jepun.

Baki lagi 5% merangkumi kereta import dan kebanyakannya adalah kereta mewah Eropah atau kereta sport.

Mercedes-Benz, BMW dan Volkswagen, termasuk Audi, semuanya menjual puluhan ribu kereta di Jepun setiap tahun.

Walaupun jumlah itu masih agak kecil berbanding dengan pasaran tempatan dan pasaran utama yang lain, namun ia masih menjadi pilihan dan terjual, kata Christopher Richter penganalisis CLSA yang berpangkalan di Tokyo.

"Pembuat kereta Amerika tidak betul-betul mencuba (untuk memenuhi keperluan pengguna Jepun)," kata Christopher Richter.

Ford meninggalkan Jepun sepenuhnya pada tahun 2017 dan General Motors hanya menjual sekitar 700 buah kereta di Jepun pada tahun 2018.

Masalah bagi jenama Amerika adalah sukar untuk bersaing dengan kenderaan Jepun yang sama tanpa membezakan diri mereka dalam beberapa cara.

Inilah yang mungkin menyumbang kepada populariti jenama Fia tChrysler iaitu Jeep.

Hampir setiap kali, Jeeps yang dilihat di Jepun adalah Jeep Wrangler, yang merupakan model yang paling melambangkan jenama dan gaya hidup Amerika yang lasak.

Jenama Jeep ini mempunyai imej kuat yang luar biasa di luar negara, kata Rebecca Lindland, penganalisis auto bebas.

"Jika anda berfikir tentang beberapa jenama yang paling berkuasa, sangat dihormati dan disukai di dunia, saya akan mengatakan Jeep adalah pesaing yang hebat dalam perlumbaan ini," kata Rebecca Lindland.


8 Fakta Dan Fungsi Sebenar Paru-Paru Yang Ramai Tak Tahu

Paru-paru adalah antara organ terpenting dalam tubuh badan manusia. Fungsi utamanya adalah menukar oksigen dari udara dengan karbon dioksida dari darah  dengan bantuan hemoglobin.

Proses ini dikenali sebagai respirasi atau pernafasan. Istilah perubatan berkaitan paru-paru selalunya bermula dengan "pulmo-" dari perkataan Latin pulmones untuk paru-paru.

Namun, banyak perkara tentang organ ini yang tidak diketahui oleh kebanyakan orang. Oleh itu, iluminasi.com kongsikan 8 fungsi paru-paru yang anda mungkin tak tahu.

Ya, kita memerlukan oksigen untuk hidup, tetapi jika kita tidak mengeluarkan karbon dioksida yang terdapat dalam paru-paru, kematian boleh berlaku.

Karbon dioksida bertindak sebagai asid di dalam badan dan dihasilkan oleh tindakan otot.

Badan kita beroperasi dengan optimum pada julat pH yang agak rendah dan apabila anda menjana CO2 tambahan, seperti menaiki tangga, anda meningkatkan pH ke dalam julat normal secara serta-merta dengan mengeluarkan CO2 melalui pernafasan yang mendalam.

Daripada beranggapan bahawa paru-paru anda sebagai sebuah belon besar, paru-paru adalah lebih tepat dilihat sebagai sebuah baldi darah dengan gelembung udara melalui mereka.

Bahkan, paru-paru anda mengandungi darah sebanyak darah di seluruh tubuh anda, itulah sebabnya pusat graviti badan terletak di atas pinggang anda.

Malah, ia juga menghasilkan sel darah juga. Setiap kali jantung anda berdegup, ia menghantar jumlah darah yang sama ke paru-paru anda seperti ke tempat lain di dalam badan.

Ia adalah satu sistem yang luar biasa yang boleh memberi respirasi (pertukaran gas dari udara ke dalam darah dan paru-paru) tanpa kebocoran. Hakikat bahawa hari perkara ini berlaku setiap hari sepanjang hayat kita adalah sangat menakjubkan.

Sedar atau tidak, paru-paru adalah antara salah satu daripada organ-organ yang terbesar dalam tubuh badan.

Tetapi anda mungkin terkejut apabila mengetahui bahawa jika anda membentankan kawasan permukaan alveoli, kantung di mana oksigen dan darah bertemu, ia boleh menutup seluruh gelanggang tenis.

Tiada siapa dalam dunia ini gemarkan mukus atau hingus lebih-lebih lagi apabila ia tersumbat di hidung dan dada ketika selsema.

Namun, ia merupakan ejen yang penentang jangkitan yang sangat hebat dengan beberapa ciri-ciri menarik.

Malah, mukus sebenarnya lebih bersih daripada darah. Jika anda mengambil bakteria dan mendedahkannya kepada mukus, mukus akan menghentikan pertumbuhan bakteria, manakala darah pula akan menyokong pertumbuhan bakteria.

Oleh sebab ini, para penyelidik makmal dengan senjaga menggunakan darah untuk membiakkan bakteria.

Mukus anda adalah ejen pelindung penting yang anda akan mati tanpanya.

Jika anda tidak mempunyai mukus dalam paru-paru anda, anda akan mengalami dehidarsi, hilang begitu banyak air melalui penyejatan yang boleh membunuh dalam masa beberapa minit.

Akan tetapi, penghasilan mukus berlendir secara terlalu banyak adalah berbahaya.

Perkara ini boleh berlaku dalam masa kurang dari 7 saat.

Kerana kawasan permukaan yang besar paru-paru dan hubungan rapat dengan saluran darah yang mengelilinginya, maka penyedutan asap atau ubat teruap oleh paru-paru anda boleh sampai ke otak dengan cepat.

Sama seperti mukus, tiada siapa yang suka untuk batuk. Malah, walaupun anda tidak sakit, manusia biasa akan batuk lebih daripada 10 kali dalam sehari.

Ini boleh berlaku sama ada dengan tersedak, tersedut bahan yang menyebabkan reaksi alergi atau mukus anda yang dihasilkan melalui senaman.

Asma, yang menyebabkan pernafasan berbunyi, batuk dan sesak nafas, sebenarnya adalah beberapa penyakit yang berlainan di bawah satu nama.

Berita baiknya adalah bahawa kematian akibat asma sangat jarang berlaku dan telah menurun dengan ketara dalam tempoh 20 tahun yang lalu.

Tetapi ia tidak menjejaskan semua orang secara sama rata. Wanita lebih cenderung untuk mengalami asma sebagai orang dewasa daripada lelaki, terutamanya jika mereka mempunyai berat badan berlebihan.

Dan orang-orang di kawasan bandar lebih cenderung menderita asma daripada mereka di kawasan luar bandar, mungkin disebabkan peningkatan zarah-zarah di udara dari ekzos kereta dan pencemaran industri.

Asma boleh menjadi semakin baik melalui senaman kardiovaskular. Tiada sukan yang tidak boleh disertai oleh pesakit asma kecuali menyelam skuba yang mana tidak dilihatkan sebagai satu sukan.

Anda mungkin mampu menjalani seluruh hidup anda dalam persekitaran yang sangat bersih, tidak pernah merokok tetapi masih boleh menghidap kanser paru-paru.

Walaupun kebanyakan kanser paru-paru disebabkan oleh rokok, namun ia bukannya 100%.

Antara penyebab lain termasuklah jenis pekerjaan, terdedah kepada radiasi dan faktor risiko genetik yang berpotensi.

Orang ramai cenderung mengambil remeh tentang kesihatan paru-paru dan beranggapan bahawa mereka tidak mempunyai risiko kanser paru-paru kerana tidak merokok.


5 Filem Superhero Marvel Paling Mengecewakan

Demam Avengers : Endgame sedang memuncak ketika ini. Ke mana-mana saja, peminat filem pasti membicarakan tentang filem tersebut kerana statusnya sebagai penamat kepada usaha 10 tahun yang telah dirancang dengan begitu rapi sekali.

Walaupun demikian, selepas 21 buah filem diterbitkan sudah pastilah ada di antara filem Dunia Sinematik Marvel yang telah terbit, kurang memberikan impak pada penonton. Ada juga yang boleh dinilai sebagai satu usaha penerbit untuk mendapatkan keuntungan cepat, berikutan permintaan tinggi.

Tidak dapat dinafikan, secara purata Dunia Sinematik Marvel berjaya membawa sesuatu visi yang baru kepada industri filem dunia namun antara kesemua filem, yang mana kurang rempahnya? Berikut adalah 5 filem Dunia Sinematik Marvel yang kami rasa agak mengecewakan. Tetap menghiburkan namun jika dibandingkan dengan yang lain, nyata tidak mencapai sasaran.

Kami tidak tahu apa yang tak kena dengan filem ini - filem ini seakan-akan ada sesuatu yang tak ngam tanpa dapat kami jelaskan apa. AoU sebenarnya sebuah filem yang sangat penting kerana memperkenalkan kepada kita tiga watak penting iaitu Ultron yang akhirnya akan membawa kepada kemunculan watak mesin sibernetik Vision yang mampu memanipulasi 'batu Minda Infiniti', selain daripada watak Scarlett Witch yang memainkan peranan besar dalam filem selepas AoU.

Setelah diulang tengok beberapa kali, penulis berpendapat masalah utama filem ini sebenarnya datang daripada watak jahat Ultron yang dicipta sendiri oleh Tony Stark dengan kerjasama Bruce Banner, sebelum hilang kawalan. Mungkin juga tajuk yang diletakkan agak tidak sesuai iaitu 'Age of Ultron' tetapi Ultron musnah hanya dalam satu filem, tanpa memainkan apa-apa peranan selepas dilahirkan.

Walaupun filem pertama Thor agak kucar-kacir serta kelam-kabut, sekurang-kurangnya filem itu berjaya memperkenalkan kita dengan Thor, Heimdahl, Odin, Loki, negara Asgard dan hubungannya dengan bumi dalam cara yang agak berkesan. Thor : The Dark World seakan sebuah filem yang tidak ada hala tuju, tidak banyak meninggalkan apa-apa kesan pada penonton.

Satu-satunya pendedahan yang sekurang-kurangnya membuatkan penonton teruja adalah pendedahan berkenaan asal-usul watak Loki yang sebenarnya bukan seperti dijangkakan. Walau bagaimanapun, filem ini harus dikreditkan sebagai filem yang mengubah persepsi orang ramai terhadap watak jahat Loki, yang seterusnya mengubah watak Loki menjadi lebih besar dalam siri filem-filem berikutnya.

Sebelum anda marah, penulis nak jelaskan penulis adalah peminat setia filem ini. Dah berapa belas kali penulis menontonnya, kerana dunia mistik yang dikawal dalam filem ini sangat unik konsepnya. Bagaimanapun, daripada segi penceritaan filem Doctor Strange ini seakan-akan sebuah filem yang dibuat berdasarkan struktur biasa - hero berlagak, hadapi kesukaran, cari jalan, insaf, kemudian menyelamatkan keadaan.

Untuk pengenalan kepada watak ini, filem ini agak berjaya tetapi segala-galanya dipaparkan dalam keadaan terdesak. Selain itu, tanggapan bagaimana mudahnya Stephen Strange diangkat menjadi 'Master of the Mystics Arts' jauh lebih pantas berbanding pelatih lain juga menjadi persoalan.

Tidak salah jika penulis bandingkan perjalanan yang dilalui Stephen Strange dengan Bruce Wayne dalam 'Batman Begins' - kedua-duanya terpaksa berhadapan kesusahan untuk kembali bangkit, tetapi filem Batman arahan Christopher Nolan itu tampak lebih meyakinkan kita, membuatkan kita mampu merasai susah payah yang dilalui Bruce Wayne berbanding Stephen Strange.

Di antara ketiga-tiga filem Iron Man, filem pertamanya paling meninggalkan kesan pada penulis. Yang kedua agak 'meh' dan yang ketiga pula terlalu berusaha keras nak cipta impak. Apa yang paling mengecewakan - semua konklusi yang berlaku dalam filem ini langsung tak dibawa ke depan dalam filem-filem lain selepas itu. Apa berlaku pada janji Tony Stark kepada Pepper Potts? Apa kaitannya Tony Stark meletupkan berpuluh sut Iron Man pada kehidupannya selepas itu? Tak ada kaitan.

Tidak ada berlaku sebarang perubahan pada watak-watak dalam filem ini yang dibawa ke depan. Apa yang lebih mengecewakan adalah bagaimana penulis skrip dan pengarah mempermainkan salah satu watak paling penting dalam sejarah komik Iron Man iaitu The Mandarin, yang dijadikan bahan lelucon dan kelakar tanpa ada sebab musabab pun kenapa perlunya watak itu diolah sedemikian rupa.

Guardians of the Galaxy yang pertama berjaya membawakan kisah yang menjadi pengenalan kepada watak sekumpulan adiwira beroperasi di ruang angkasa. Komedinya nyata menjadi walaupun ada bahagian seperti pertarungan tarian yang agak tak masuk akal. Mengambil formula serupa untuk Vol.2, pengarah filem ini tidak mahu lari banyak mengekalkan konsep serupa menyelongkar kisah dan latar belakang watak utama dalam siri ini.

Namun demikian, formula yang ada dikembangkan lagi sehingga berada di luar kawalan - menyebabkan banyak adegan dalam filem ini rasa seakan dibuat-buat, sehingga ada kalanya sampai ke tahap menjengkelkan. Mungkin kerana filem ini agak ketandusan atau ketiadaan sumber penceritaan yang lebih mendalam dan menarik. Penulis nampak tidak ada keperluan untuk penonton belajar lebih mendalam berkenaan watak Star Lord, kerana filem pertama GOTG sudah berjaya memvisualkan beliau dengan sangat berjaya.

Kita tidak perlu sebuah filem untuk mengenali siapa Ego, ayah kandung Star Lord kerana bagi peminat setia filem pertamanya, ayah Star Lord tetap watak Yondu yang sudah dikisahkan lebih awal. Kemunculan Ego tidak akan mengubah apa-apa, mengakibatkan filem ini sudah tidak relevan sejak mula lagi.


Kisah Piramid Di Sudan, Negara Paling Banyak Piramid Dan Dilupakan

Apabila membaca atau mendengar mengenai piramid, negara Mesir pasti terlintas dalam minda anda. Akan tetapi, piramid sebenarnya telah dibina oleh banyak tamadun kuno di pelbagai bahagian planet kita.

Tamadun Mesopotamia adalah tamadun pertama yang membina struktur bangunan yang mempunyai reka bentuk seperti piramid iaitu ziggurat. Masyarakat Sumeria, Babylon, Elamite, Akkadia dan Assyria berlumba-lumba membina ziggurat mereka sebagai tempat melakukan aktiviti keagamaan.

Bangunan ziggurat yang kebanyakannya diperbuat daripada batu bata dan lumpur kering merupakan keajaiban dunia dan kini hanya tinggal beberapa sahaja lagi yang masih dalam keadaan baik.

Di Mexico pula, terdapat Piramid Matahari dan Piramid Bulan yang terkenal. Begitu juga Piramid Besar Cholula yang merupakan salah satu piramid terbesar di dunia. Piramid Cholula yang dibina di negeri Puebla, Mexico, itu berada di atas dataran sebesar 1,300 kaki persegi dan setinggi 180 kaki.

Manakala negara yang mempunyai bilangan piramid paling banyak pula bukanlah Mesir tetapi Sudan. Piramid di Sudan dibina ketika ketamadunan Kerajaan Kush kuno yang mula berpusat di Kerma (Sudan moden) antara 2600 hingga 1520 SM, kemudian di berpusat pula di Napata antara tahun 300 hingga 100 SM, dan akhirnya berpusat di Meroe sehingga tahun 300 Masihi.

Walaupun Kerma diiktiraf sebagai negara berpusat yang pertama di Nubia (daerah di Sudan) dan mempunyai seni bina serta istiadatnya sendiri, kedua-dua kerajaan yang kemudian iaitu Napata dan Meroe berada di bawah pengaruh Mesir. Pada waktu inilah pembinaan piramid sedang giat dijalankan. Ketika itu Kerajaan Kush bersaing dengan Mesir terutamanya dari segi ekonomi, tentera, budaya dan politik.

Piramid yang dibina di Nubia mempunyai tujuan yang sama seperti piramid yang dibina di Mesir iaitu sebagai tempat persemadian raja-raja dan pemaisuri yang memerintah Napata dan Meroe. Tidak dapat dipastikan dengan tepat sama ada kedua-dua Kerajaan Kush terakhir ini bersaing untuk membina lebih banyak piramid tetapi jumlahnya sudah cukup untuk membuktikan perkara itu.

Sudan pada hari ini mempunyai sebanyak 255 buah piramid, hampir dua kali ganda bilangan piramid yang bertaburan di seluruh Mesir. Menurut rekod, jumlah piramid yang dibina di Mesir adalah antara 118 hingga 138 buah kesemuanya.

Pada tahun 751 SM, Raja Kush iaitu Piankhi telah menggulingkan Dinasti Firaun ke-24 dan menyatukan seluruh lembah Sungai Nil yang terletak di sepanjang jalan dari delta ke kota Napata. Piankhi serta keturunannya memerintah sebagai Dinasti Firaun ke-25. Penguasaan Dinasti ke-25 ini berlanjutan sehingga kaum Assyria dari Mesopotamia berjaya menakluk Mesir pada tahun 656 SM.

Antara piramid terawal yang didirikan mereka adalah di tapak El-Kurru yang menempatkan makam Raja Piankhi (juga dikenali sebagai Firaun Berkulit Hitam) dan bapanya, Raja Kashta. Pewaris mereka seperti Shabaka, Shabataka dan Tanwetamani juga dikebumikan di situ. Selain itu, 14 buah piramid telah dibina sebagai makam kepada pemaisuri-pemaisuri tamadun itu dan beberapa lagi didirikan sebagai makam kepada pahlawan-pahlawan terkenal.

Piramid-piramid Napata yang dibina kemudian pula telah ditemui di tebing barat Sungai Nil di tapak yang dinamakan sebagai Nuri. Tapak purba ini menempatkan 21 makam raja dan 52 permaisuri dan putera raja. Piramid milik Raja Taharqa dianggap sebagai piramid tertua dan terbesar di Nuri.

Sementara itu, piramid-piramid yang dibina semasa pemerintahan kerajaan Meroe pula terletak di antara riam kelima dan keenam Sungai Nil, kira-kira 62 km ke utara Khartoum (ibukota dan bandar terbesar Sudan). Lebih daripada 40 makam Raja dan Permaisuri telah dibina di kawasan itu.

Walaupun Mesir mengambil masa tiga ribu tahun untuk mempunyai kira-kira 120 buah piramid yang terdapat di seluruh negaranya, piramid yang dibina di seluruh Sudan hanya mengambil masa selama beberapa ratus tahun sahaja.

Namun, piramid yang berada di Mesir jauh berbeza dengan piramid yang terdapat di Sudan. Ketinggian purata piramid di Sudan adalah hanya antara 20 hingga 98 kaki sahaja. Selain itu, piramid di Sudan mempunyai tapak asas yang agak kecil, menjadikan struktur piramid mereka tinggi dan sempit dan mempunyai kecondongan kira-kira 70 darjah.

Sebahagian besar piramid di Sudan mempunyai struktur kuil yang dibina bersebelahan dengan tapak asasnya. Kebanyakan mumia diraja yang ditanam di Sudan ditempatkan dalam keranda di ruangan khas, dipakaikan perhiasan dan sama seperti mumia di Mesir.

Malangnya, terdapat bukti bahawa kebanyakan makam purba ini telah menjadi mangsa rompakan dan penjarahan secara meluas sejak dari dahulu lagi. Ketika para arkeologi meneroka makam-makan piramid Nubian pada abad ke-19 dan 20, mereka menjumpai banyak barangan seperti kotak kayu, busur, anak panah, peralatan menunggang tetapi tiada barang perhiasan.

Mereka juga menemui pelbagai jenis perabot, hasil tembikar dan kaca berwarna, bekas logam dan artifak lain yang jelas menunjukkan ketamadunan Meroe adalah sangat pesat dan maju ketika itu.

Malah, salah satu piramid yang terdapat di Meroe mengandungi lebih daripada 390 batu yang mempunyai ukiran seni dan alatan-alatan untuk membuatnya. Juga ditemui dalam piramid itu adalah seekor lembu yang dikebumikan bersama serta alat muzik kuno.

Apa yang menyedihkan, kebanyakan piramid Nubian telah rosak pada sekitar tahun 1830-an. Seorang doktor Itali, Giuseppe Ferlini, telah menukar kerjaya kepada penjelajah dan pemburu harta karun telah meletupkan lebih daripada 40 makam diraja dalam misinya mencari keuntungan.

Kini, piramid-piramid di Sudan telah dilindungi dan diiktiraf oleh UNESCO sebagai Tapak Warisan Dunia.


Kisah Hermann Göring, Orang Nombor 2 Nazi Yang Jarang Diperkatakan

Apabila membicarakan mengenai Parti Nazi, nama Adolf Hitler pastinya bermain di minda. Namun, mungkin ramai yang tidak tahu bahawa kejayaan tentera Nazi meluaskan kekuasaannya suatu ketika dahulu turut dibantu oleh Hermann Göring, iaitu orang kanan Hitler sendiri.

Walaupun namanya mungkin kurang popular, individu ini jugalah yang sebenarnya telah membantu Hitler suatu ketika dahulu untuk menguasai jawatan tertinggi parti, seterusnya menyebarkan idealoginya. Maka, tidak hairanlah Hitler telah menganugerahinya anugerah "Reichsmarschall" yang bermaksud ketua bagi semua angkatan tentera Jerman.

Hermann Göring lahir pada tahun 1893 dalam sebuah keluarga aristokrat. Latar belakang keluarganya yang kaya bermakna dia hidup dalam kemewahan sejak daripada kecil lagi. Walau bagaimanapun, sifatnya yang suka memberontak dan nakal menyebabkan keluarganya telah menghantarnya ke sekolah ketenteraan.

Di sekolah tersebut, dia berjaya menamatkan pengajian dengan keputusan yang cemerlang dan berjaya ditawarkan sebagai juruterbang. Latarbelakang keluarganya yang datang daripada keluarga orang bangsawan serta pencapaiannya yang cemerlang di sekolah tentera menjadikan beliau cukup popular.

Hermann Göring pertama kali bertemu dengan Adolf Hitler pad tahun 1922 ketika menyertai satu demonstrasi bagi memprotes Perjanjian Versailles yang menamatkan Perang Dunia Pertama. Seperti kebanyakan orang Jerman, dia tidak bersetuju dengan syarat-syarat yang dianggap berat sebelah yang dikenakan terhadap Jerman melalui perjanjian tersebut.

Dengan latarbelakang dan pengaruhnya sebagai pegawai tentera, Hitler telah mengarahkan penubuhan sebuah pasukan samseng yang digelar Sturmabteilung. Pada tahun 1923, dia telah membantu Hitler melakukan rampasan kuasa pertama yang dikenali sebagai Pemberontakan Beer Hall.

Usaha tersebut walau bagaimanapun gagal dan dia melarikan diri ke Austria bagi mengelakkan dikenakan hukuman penjara. Disana, dia dan Hitler terus melancarkan rancangan-rancangan baru untuk merampas kuasa daripada kerajaan pemerintah Jerman.

Mereka berdua kembali ke Jerman pada tahun 1927. Kerana taat setianya pada Hitler, laluannya begitu mudah bagi menjadi orang atasan Parti Nazi. Selama 5 tahun selepas kembali ke Jerman, dia telah bertungkus lumus menyebarkan idealogi Nazi dan melobi bagi pihak Hitler.

Bagi tujuan itu, dia telah menemui ramai pegawai tentera, ahli perniagaan dan orang-orang penting bagi mendapatkan sokongan mereka terhadap perjuangan Parti Nazi yang diterajui Hitler ketika itu.

Ternyata usahanya itu banyak membantu kemenangan Parti Nazi dalam pilihan raya yang diadakan pada tahun 1932. Malah, dia sendiri telah berjaya menjadi seorang menteri dalam parlimen Jerman. Dengan kuasanya itu, dia telah membantu Hitler menjadi Chancellor.

Dengan itu, ianya memberi laluan mudah bagi Hitler untuk meneruskan cita-cita dan menyebarkan idealoginya. Pemilikan kuasa oleh Hitler ini menandakan bermulanya tempoh penderitaan dan kemusnahan yang paling besar dalam sejarah manusia.

Apabila Hitler sudah menjadi Chancellor, maka makin mudahlah Hermann Göring meluaskan kuasa dan pengaruh politiknya. Malah, dalam kerajaan dia juga telah diberikan beberapa jawatan penting seperti Menteri Dalam Negeri, Ketua Komander Polis dan Ketua Komander Pasukan Tentera Udara yang dikenali sebagai Luftwaffe.

Dengan segala pengaruh yang dimiliknya, dia juga memainkan peranan penting dalam penubuhan pasukan Polis Rahsia Nazi yang dikenali sebagai Gestapo. Dalam sejarah, organisasi Gestapo inilah yang telah memainkan peranan utama dalam peristiwa pembunuhan beramai-ramai orang Yahudi yang dikenali sebagai Holocaust.

Ketagihan terhadap dadah dan gaya hidup mewah yang diamalkannya merupakan antara faktor kejatuhannya. Sewaktu peristiwa pemberontakan pada 1923 yang gagal, Hermann Göring telah menerima sedas tembakan pada kakinya. Bagi mengurangkan kesakitannya, doktor yang merawatnya telah memberikannya dadah jenis morfin.

Lama-kelamaan, dia menjadi ketagih dengan dadah sehingga menyebabkannya pernah dimasukkan ke hospital mental sebanyak 2 kali pada tahun 1925 dan 1926. Kekalahan demi kekalahan yang dicatatkan oleh pasukan Luftwaffe yang dipimpinnya terutamanya dalam misi menjajah Russia dan mempertahankan Jerman daripada serangan pasukan Tentera Bersekutu menyebabkan kuasa dan kedudukannya semakin terjejas.

Pada tahun 1945, Hermann Göring telah ditangkap oleh pasukan Tentera Bersekutu setelah kejatuhan Nazi. Dia dan beberapa orang atasan juga telah dihadapkan ke tribunal pengadilan yang dikenali sebagai Nuremberg Trials atas segala kesalahan mereka.


5 Kepercayaan Paling Tua di Dunia

Dengan berkembangnya tamadun manusia beribu-ribu tahun lamanya, agama turut sama mengiringi kehidupan orang ramai - dijadikan panduan masyarakat sejak dulu sehingga sekarang mengenalpasti baik buruk sesuatu perkara.

Banyak sebenarnya agama dan kepercayaan yang telah muncul, namun penyelidik sejarah percaya kebanyakan ajaran agama yang bukan dikategorikan agama Abrahamaic atau lebih tepat bergelar agama-agama Dharmic, mempunyai susur galur beribu tahun serta sangat mirip dengan perkembangan pemikiran manusia.

Agama apakah yang layak digelarkan sebagai agama tertua di dunia?

Berikut adalah senarai 5 agama dan kepercayaan yang tertua di dunia, telah wujud dan masih diamalkan sehingga ke hari ini yang bukan berstatus agama Samawi.

Bermula sekitar tahun 600BC di kawasan yang sekarang dikenali sebagai negara Nepal, agama Buddha diasaskan oleh seorang putera bernama Siddhartha Gautama yang memilih untuk membuang kesemua kemewahan yang ada padanya, menukarkan dirinya menjadi seorang manusia biasa tanpa mengejar lagi harta benda.

Selepas meninggalkan harta benda, Siddhartha yang pada ketika masih mencari tujuan duduk bertafakur di bawah Pokok Bodhi, berjanji pada dirinya tidak akan bangun selagi belum mendapat petunjuk. Siddhartha duduk di situ beberapa hari seterusnya melalui proses membersihkan jiwa dan mindanya sebelum jawapan datang padanya, memberikan dia gelaran Buddha.

Ajaran utama Buddha mengajak pengikutnya memilih jalan tengah, meninggalkan kemahuan yang tidak pernah padam yang digelarkan sebagai 'dukkha' dengan mengikut lapan jalan yang telah ditetapkan, agar mereka berjaya mencapai peringkat tertinggi kelahiran semula, yang digelarkan nirvana penghujung kepada proses kelahiran semula.

Agama yang masih lagi diamalkan di Jepun sehingga kini serta menjadi agama tradisional masyarakat di sana. Penganut agama Shinto menyembah beberapa Tuhan yang mereka gelarkan sebagai 'kami', roh atau semangat yang menjelma dalam pelbagai bentuk dan konsep seperti angin, hujan, gunung, pokok, sungai dan juga sistem pembiakan.

Manusia biasa yang hidupnya dikenali sebagai seorang individu yang baik serta banyak menyumbang pada keluarga dan masyarakatnya juga layak diangkat menjadi 'kami' selepas individu itu meninggal dunia.

Nama 'Shinto' yang bermakna 'jalan Tuhan' sebenarnya hanya dimula digunakan pada abad ke 6, selepas kedatangan beberapa agama lain seperti Buddha dan Confucian, bagi mengelakkan kekeliruan timbul di kalangan ahli masyarakat.

Walaupun rekod sejarah mengatakan agama ini dIasaskan oleh seorang lelaki bernama Zoroaster atau Zarasthura dan namanya digunakan sebagai nama rasmi kepercayaan ini, ajaran atau kepercayaan yang dipegang oleh penganut Zoroastrian sebenarnya sudah diamalkan bermula 1500BC-1200BC.

Mempercayai wujudnya satu Tuhan yang bersifat agung bernama Ahura Mazda (yang bermakna Maha Bijaksana), Zoroastrian pernah menjadi salah satu agama terbesar dunia sekitar tahun 600BCE di kawasan sekitar Parsi.

Zoroaster muncul sekitar tahun 1500 ke 1000BCE, menyatukan ajaran ketika itu serta menerbitkan kitab yang menjadi panduan penyembah Ahura Mazda yang dinamakan sebagai kitab Gathas. Dalam Gathas, Zoroaster membincangkan berkenaan tahap mental manusia yang senantiasa tercar-cari yang mana benar dan palsu serta mengajar pengikutnya jawapan kepada persoalan tersebut. Oleh sebab itu, Zoroaster dilihat sebagai seorang utusan Tuhan bagi mereka yang percaya dengan ajaran yang beliau bawakan.

Satu-satunya agama Abrahamic yang disenaraikan, berbeza dengan Islam dan Kristian yang jauh lebih muda - Judaism adalah agama etnik orang Yahudi. Nama sebenarnya adalah Yehudah dalam bahasa Hebrew. Penganut Judaism percaya Nabi Ibrahim as. adalah pengasas kepada agama ini, selain daripada Nabi Musa yang bertanggungjawab memperkembangkannya. Mereka menjadikan kitab Taurat sebagai panduan mereka.

Walaupun mempunyai kitab Taurat, kitab tersebut hanyalah sebahagian daripada koleksi manuskrip agama Judaism yang dikenali sebagai Tanakh. Selain daripada Taurat, beberapa sumber lain yang turut diletakkan sebagai sumber asas kepada Judaism adalah Talmud yang membentuk pemikiran serta undang-undang dalam agama tersebut dan Midrash, kitab yang menjelaskan atau mentafsirkan semua yang terkandung dalam Taurat dan Talmud.

Agama Hindu merupakan agama tertua di dunia serta menjadi permulaan kepada penyebaran agama yang dikategorikan sebagai 'agama Dharmic' iaitu Hindu, Jai, Buddha dan Sikh. Berbeza dengan agama Buddha yang mempunyai pengasasnya, Hindu tidak mempunyai pengasas tetapi merupakan sebuah kepercayaan yang menggabungkan banyak kepercayaan lain, sama ada dalam bentuk bertulis atau tidak rasmi.

Berikutan usianya yang sudah beribu-ribu tahun lamanya, ajaran dalam agama Hindu dapat dikenalpasti merupakan sintesis penggabungan pelbagai jenis kepercayaan, budaya dan tradisi orang India - dengan setiap ajaran akan dibahagian kepada dua iaitu 'sruti' atau 'yang didengar' dan 'smrti' atau 'yang diingati.'

Ajaran utama ajaran Hindu direkodkan dalam sebuah kitab yang dinamakan Rigveda , mengandungi 10,600 ayat mengandungi ajaran berkenaan falsafah serta penerangan kepada persoalan pemikiran masyarakat.Rigveda pula dibahagikan kepada empat bahagian, Samhita, Brahmanas, Aranyakas dan juga Upanishad.

Ketika ini, penganut agama Hindu dianggarkan seramai 1.1 billion orang, meletakkan agama tertua di dunia ini pada kedudukan keempat paling ramai pengamalnya dengan 95% daripada jumlah tersebut, menetap di India.


9 Fakta Dan Manfaat Menakjubkan Tentang Pisang Yang Ramai Tak Tahu

Pisang adalah antara salah satu buah yang paling popular di dunia. Ia juga sangat sedap dan mempunyai banyak manfaat, kebaikan dan memberi kelebihan pada kesihatan.

Pisang (banana) mengandungi beberapa nutrien penting dan memberikan manfaat dalam pencernaan, kesihatan jantung dan penurunan berat badan.

Selain daripada berkhasiat, ia juga sangat sesuai untuk dijadikan snek kerana mudah untuk didapati dan dimakan. Namun, tak ramai yang tahu akan kebaikan pisang.

iluminasi.com kongsikan 9 fakta dan manfaat pisang yang sangat menakjubkan.

Berasal dari Asia Tenggara, ia kini ditanam di banyak bahagian yang panas di seluruh dunia.

Pisang mempunyai pelbagai warna, saiz dan bentuk. Yang paling biasa ditemui adalah Cavendish, sejenis pisang pencuci mulut. Ia berwarna hijau ketika masih muda dan kuning apabila masak.

Pisang mengandungi pelbagai jenis serat dan juga beberapa anti-oksida. Sebiji pisang bersaiz sederhana (118 gram) mengandungi:

Setiap pisang mempunyai 105 kalori dan mengandungi hampir semata-mata air dan karbohidrat.

Karbohidrat dalam pisang hijau yang muda kebanyakannya terdiri daripada kanji dan kanji tahan, tetapi apabila pisang masak, kanji bertukar kepada gula (glukosa, fruktosa dan sukrosa).

Pisang kaya dengan pektin, sejenis serat yang memberikan isi pisang bentuk strukturnya yang lembut. Pisang tak masak mengandungi kanji tahan, yang bertindak seperti serat larut dan terlepas dari pencernaan.

Kedua-dua pektin dan kanji tahan boleh menurunkan kadar gula dalam darah selepas dimakan dan mengurangkan nafsu makan dengan melambatkan pengosongan perut anda

Tambahan pula, pisang juga berada dalam kategori rendah ke sederhana dalam indeks glisemik (0 hingga 100), ukuran berapa cepat makanan meningkatkan tahap gula dalam darah.

Nilai indeks glisemik dalam pisang belum masak adalah kira-kira 30, manakala pisang masak berada di kedudukan sekitar 60. Nilai purata semua pisang adalah 51.

Ini bermakna bahawa pisang tidak boleh menyebabkan peningkatan mendadak dalam kadar gula darah bagi individu yang sihat

Walau bagaimanapun, situasi ini mungkin tidak boleh diaplikasikan pada pesakit diabetes jenis 2, yang sepatutnya mengelakkan memakan banyak pisang terlalu masak dan harus memantau gula darah jika memakannya.

Serat diet telah dikaitkan dengan banyak manfaat kesihatan, termasuk pencernaan yang lebih baik.

Pisang bersaiz sederhana mempunyai kira-kira 3 gram serat, menjadikan pisang sebagai sumber serat yang sangat baik.

Ia mengandungi dua jenis serat utama iaitu pektin dan kanji tahan. Jumlah pektin semakin berkurangan apabila pisang semakin masak dan kanji tahan pula ditemui dalam pisang muda.

Kanji tahan terlepas dihadamkan dan berakhir di usus besar anda, di mana ia menjadi makanan untuk bakteria bermanfaat dalam usus.

Selain itu, beberapa kajian mencadangkan bahawa pektin boleh membantu melindungi anda daripada mengalamii kanser usus.

Tiada kajian yang menguji kesan pisang secara langsung terhadap penurunan berat badan. Walau bagaimanapun, pisang mempunyai beberapa sifat yang harus menjadikannya makanan yang mesra dalam pengurangan berat badan.

Sebagai permulaan, pisang merupakan makanan yang mengandungi kalori yang rendah. Walaupun rendah kalori, ia sangat bernutrisi dan mengenyangkan.

Makan lebih banyak serat dari sayur-sayuran dan buah-buahan seperti pisang berkali-kali dikaitkan dengan berat badan yang lebih rendah dan penurunan berat badan.

Malah, pisang tidak masak penuh dengan kanji tahan, jadi ia cenderung untuk mengisi perut dan boleh mengurangkan selera makan anda.

Kalium adalah mineral yang penting untuk kesihatan jantung terutamanya dalam pengawalan tekanan darah.

Dan walaupun ia sangat penting, kebanyakan daripada kita jarang mendapat jumlah kalium yang mencukupi daripada pemakanan.

Pisang adalah sumber kalium yang tinggi di mana sebiji pisang bersaiz sederhana (118 gram) mengandungi 9% daripada jumlah harian yang disyorkan.

Diet yang kaya dengan kalium boleh membantu menurunkan tekanan darah dan mereka yang makan banyak kalium mempunyai risiko penyakit jantung sebanyak 27% lebih rendah.

Selain itu, pisang mengandungi jumlah magnesium yang agak tinggi, yang juga penting untuk kesihatan jantung.

Buah-buahan dan sayur-sayuran adalah sumber antioksida makanan yang sangat baik dan pisang tidak terkecuali.

Ia mengandungi beberapa jenis antioksidan hebat, termasuk dopamin dan katekin .

Antioksidan ini dikaitkan dengan banyak manfaat kesihatan, seperti penurunan risiko penyakit jantung dan penyakit degeneratif.

Walau bagaimanapun, ia adalah salah faham bahawa dopamine dari pisang bertindak sebagai bahan kimia yang baik dalam otak anda.

Pada hakikatnya, dopamin dari pisang tidak menyeberangi penghalang darah-otak. Ia hanya bertindak sebagai antioksidan yang kuat dan bukannya mengubah hormon atau mood seseorang.

Rintangan insulin merupakan faktor risiko utama bagi kebanyakan penyakit yang paling serius di dunia, termasuk diabetes jenis 2.

Beberapa kajian mendedahkan bahawa pengambilan 15 hingga 30 gram kanji tahan setiap hari boleh meningkatkan kepekaan insulin sebanyak 33% hingga 50% dalam hanya 4 minggu.

Pisang tak masak adalah sumber yang sangat baik untuk kanji tahan.

Oleh itu, ia boleh membantu meningkatkan kepekaan insulin. Walau bagaimanapun, sebab kepada kesan ini tidak difahami dengan baik dan tidak semua kajian bersetuju mengenai perkara tersebut.

Lebih banyak kajian perlu dijalankan terhadap hubungan antara pisang dan kepekaan insulin.

Kalium adalah penting untuk kawalan tekanan darah dan fungsi buah pinggang yang sihat.

Sebagai sumber diet kalium yang baik, pisang mungkin bermanfaat untuk mengekalkan buah pinggang dalam keadaan baik.

Satu kajian selama 13 tahun terhadap wanita menentukan bahawa mereka yang memakan pisang 2 hingga 3 kali seminggu mempunyai kemungkinan menghidap penyakit buah pinggang 33% lebih rendah berbanding yang tidak.

Kajian-kajian lain mencatatkan bahawa individu yang memakan pisang 4 hingga 6 kali seminggu mempunyai risiko 50% lebih rendah untuk mengalami masalah buah pinggang.

Pisang sering dirujuk sebagai makanan yang sempurna untuk atlet, sebahagian besarnya disebabkan kandungan mineralnya dan karbohidrat yang mudah dicerna.

Makan pisang boleh membantu mengurangkan kekejangan dan kesakitan otot yang berkaitan dengan senaman, yang menjejaskan sehingga 95% daripada populasi umum.

Sebahagian besar daripada penyebab kekejangan tidak diketahui, tetapi teori popular adalah menyalahkan gabungan dehidrasi dan ketidakseimbangan elektrolit.

Walau bagaimanapun, penyelidikan memberikan hasil yang bercampur-campur tentang pisang dan kekejangan otot.

Walaupun beberapa kajian mendapati pisang membantu dalah hal ini, membantu, namun yang lain tidak melihatkan sebarang kesan.

Dengan itu, boleh disimpulkan bahawa pisang menyediakan nutrisi yang sangat baik sebelum, ketika dan selepas bersenam.


Keunikan Rekabentuk Masjid di Afrika Barat Yang Dibina Daripada Tanah Liat

Di seluruh dunia, kewujudan sesebuah masjid dapat dibuktikan dengan binaan seperti minaret, kubah dan pelbagai dekorasi pada dinding. Elemen rekabentuk ini berasal daripada pengaruh orang Arab Islam yang telah bermigrasi dan meluaskan kuasa di serata dunia.

Walau bagaimanapun, di kawasan-kawasan di mana penyebaran Islam lebih beransur-ansur dan perlahan yang dibawa oleh peniaga dan pedagang, seni bina masjidnya mempunyai lebih banyak unsur rekabentuk tempatan. Keadaan ini sesuai dengan kemahiran penduduk tempatan dan sumber bahan utama untuk membina masjid.

Hal ini dapat dilihat dengan jelas pada rekabentuk unik kebanyakan masjid lama yang terdapat di bahagian Afrika Barat. Rekabentuk masjid disini pelbagai, ada masjid yang hanya mempunyai dewan solat tanpa bumbung.

Namun, satu elemen unik yang terdapat di kebanyakan masjid disini adalah penggunaan tanah liat dan penggunaan kayu sokongan bagi membina bahagian utama masjid. Penggunaan tanah liat dan kayu sokongan ini menjadikan masjid-masjid disini kelihatan seperti sebuah kubu pertahanan.

Kayu sokongan ini yang dikenali sebagai toron juga berfungsi sebagai perancah yang memegang struktur utama masjid ketika proses membaik pulih diadakan setiap tahun. Selain itu, kayu-kayu ini juga dianggap seperti dekorasi yang memberi keunikan pada rekabentuk masjid ini.

Sesebuah masjid kebiasannya akan mempunyai sebuat minaret, bumbung yang rata dan kawasan halaman yang luas. Lantainya pula biasa hanya pasir yang akan dibentangkan tikar sembahyang. Selain itu, pencahayaannya pula menggunakan cahaya semulajadi yang masuk melalui lubang-lubang kecil yang terdapat pada siling.

Antara masjid popular yang masih mempunyai rekabentuk unik ini adalah Masjid Besar Djenne di Mali. Walaupun strukturnya kini sudah berusia hampir 100 tahun, masjid ini sebenarnya sudah wujud sejak abad ke 13 lagi. Bangunan ini rosak teruk pada awal abad ke 19 dan menjelang akhir abad ke 19, masjid ini tidak lagi digunakan.

Walau bagaimanapun, selepas tentera Perancis menguasai Djenne, pihak kerajaan yang baru telah mengambil keputusan untuk membina semula masjid ini tanpa menggunakan sedikitpun pengaruh rekabentuk daripada Perancis.

Seorang wartawan Perancis, Félix Dubois yang  melawat masjid ini selepas ianya dibina semula mengatakan rekabentuknya seperti seekor landak dan sebuah gereja. Walau bagaimanapun, seorang sejarawan Amerika bernama Jean-Louis Bourgeois mengatakan masjid ini mempunyai rekabentuk asal orang Afrika dan unsur rekabentuk Perancis terlalu sedikit padanya.

Walaupun terdapat beberapa percanggahan pendapat mengenai asal-usul rekabentuk masjid ini, masjid ini telah menjadi begitu ikonik di bahagian Afrika Barat sehingga banyak masjid-masjid kecil yang dibina di sesetengah kawasan di Afrika telah mengambil inspirasi daripada rekabentuknya.

Masjid Larabanga yang terletak di kawasan perkampungan Larabanga, Ghana adalah salah satu contoh rekaan masjid yang mengambil inspirasi daripada rekabentuk masjid di Djenne. Masjid ini juga mendapat jolokan "Mekah Arika Barat" dan merupakan masjid tertua di Ghana dan antara yang tertua di Afrika Barat.

Struktur utama masjid ini dibina menggunakan tanah liat dan buluh. Terdapat dua buah menara yang berbentuk seperti piramid. Di beberapa kawasan di Ghana dan Mali, beberapa masjid dengan rekabentuk ini dapat dilihat dan masih wujud sehingga ke hari ini.


Kenapa Lapangan Terbang Dianggap Tempat Penyebaran Bakteria Dan Kuman?

Ketika anda sedang melancong, jatuh sakit adalah perkara terakhir yang anda mahukan.

Malangnya, lapangan terbang (airport) penuh dengan orang dan oleh itu, penuh dengan penyakit kuman.

Tetapi apakah bahagian paling kotor dan penuh dengan kuman di lapangan terbang?

Jika difikirkan secara logik, anda mungkin fikir tandas adalah tempat yang paling kotor.

Namun, kajian baru-baru ini memperlihatkan bahawa perkara ini adalah tidak benar dan tempat yang paling dipenuhi bakteria adalah tempat yang anda mungkin tak sangka.

Sepanjang musim cuti 2017, syarikat insurans berpangkalan di Texas, InsuranceQuotes menyiasat lokasi di lapangan terbang yang paling dipenuhi bakteria, dengan melakukan 18 ujian di 6 permukaan yang berbeza dari 3 lapangan terbang Amerika Syarikat dan penerbangan utama A.S..

Mereka kemudian menghantar sampel tersebut ke makmal untuk mengenal pasti bilangan purata bakteria atau sel kulat per inci persegi, yang juga dikenali sebagai unit pembentukan koloni (CFU).

Ia mungkin akan mengejutkan anda untuk mengetahui bahawa daripada semua permukaan diuji, kios daftar masuk diri (Self-check-in) adalah tempat yang mempunyai jumlah bakteria dan sel kulat tertinggi.

Ia diikuti oleh tempat letak tangan dan juga air pancut.

Skrin pada kiosk daftar-masuk-sendiri adalah rumah kepada 253,857 CFU, manakala tempat letak tangan di pintu masuk penerbangan mempunyai 21,630 CFU dan butang pada air pancut air mempunyai purata 19,181 CFU.

Jika difikirkan, ia masuk akal di mana kios daftar-masuk-sendiri adalah tempat di mana tangan kebanyakan orang di lapangan terbang dari seluruh dunia "bertemu" dan pengguna terpaksa menyentuhnya.

Sepanjang hari, beribu-ribu orang menggunakan skrin yang sama untuk mendapatkan tiket mereka ke menaiki pesawat tanpa menyedari mereka menyentuh bahagian paling penuh dengan bakteria di lapangan terbang.

Itulah sebabnya tidak menghairankan bahawa Lapangan Terbang Antarabangsa Hartsfield-Jackson di Atlanta, lapangan terbang tersibuk di dunia, adalah yang paling dipenuhi bakteria berbanding lapangan terbang lain yang diuji.

Satu kios daftar-masuk-sendiri di lapangan terbang ini dipenuhi dengan 1 juta CFU. Untuk memudahkan gambaran dan perbandingan, kerusi tandas di lapangan terbang hanya mengandungi purata 172 CFU.

Jadi, jumlah bakteria yang ditemui di skrin kiok tersebut adalah 5,813 kali ganda berbanding kerusi tandas. Dahsyat, kan?

Dan walaupun lapangan terbang mungkin dipenuhi dengan kuman, tetapi sudah tentu terdapat cara untuk melindungi diri anda.

Berikut adalah senarai perkara yang boleh anda lakukan untuk menjadikan pengalaman percutian anda sebersih yang mungkin:

Sudah tentu, cara terbaik untuk mengelakkan daripada situasi ini di lapangan terbang adalah mengelakkan daripada pergi sepenuhnya dan mendaftar masuk penerbangan anda di rumah menggunakan komputer atau telefon pintar.

Dengan mendaftar masuk lebih awal, anda juga menjimatkan masa dan boleh terus ke laluan keselamatan dengan pas masuk mudah alih anda.


Ini Sebab Mengapa Dilarang Beri Bayi Makan Madu

Tak dapat dinafikan bahawa kanak-kanak sukakan benda yang manis seperti gula-gula dan ais krim. Namun, terdapat satu jenis benda manis yang mana golongan bayi dinasihatkan supaya tidak memakannya, iaitu madu.

Anda pasti hairan mengapa ini berlaku sedangkan madu adalah antara makanan yang paling hebat di dunia.

Pertubuhan Kesihatan Sedunia (WHO) adalah antara salah satu daripada banyak kumpulan perubatan di seluruh dunia yang bersetuju bahawa madu tidak boleh diberi makan kepada bayi di bawah umur 12 bulan, sama ada ditambah ke dalam susu formula mereka, digunakan untuk melegakan gigi atau digunakan untuk memaniskan makanan.

Larangan memberikan bayi memakan madu berpunca dari mikrobiotik berkembang yang terkandung, iaitu pelbagai mikroorganisma, seperti bakteria dan archaea. Hal ini banyak dilakukan di negara kita.

Ada di antara ibu bapa yang mentahnikkan anak mereka menggunakan madu seawal usia 7 hari. Sebenarnya upacara belah mulut menggunakan madu bukanlah dianjurkan malah tidak diwajibkan oleh Islam.

Semua ini hidup di dalam dan atas manusia serta yang membantu dalam peraturan diet dan mempengaruhi banyak fungsi tubuh.

Sebelum bayi mencapai umur setahun, bakteria dalam usus mereka tidak berkembang dengan cukup untuk menghentikan bakteria berbahaya tertentu daripada menjangkiti tubuh.

Clostridium botulinum adalah bakteria berpotensi beracun yang bukan sahaja menyebabkan penyakit yang dikenal sebagai keracunan makanan pada bayi tetapi juga dijumpai dalam madu mentah dan diproses.

Menurut kajian yang diterbitkan pada tahun 1998, sehingga 25% produk madu telah ditemukan mengandungi spora bakteria ini.

Gejala keracunan makanan pada bayi adalah sesuatu yang sangat menakutkan.

Antaranya termasuklah mampu melemahkan otot, menyebabkan kanak-kanak kelihatan tempang dan tidak dapat menggerakkan lengan atau kaki, serta berpotensi mengalami kegagalan pernafasan.

Walaubagaimanapun, tidak ada kesan jangka panjang tentang penyakit ini dan rawatan untuk gejala yang mengancam nyawa boleh didapati pada hari ini.

Kebanyakan pesakit melihatkan pemulihan segera selepas menerima anti-toksin, tetapi cara terbaik untuk mengelakkan jangkitan ini adalah dengan menghindarkan golongan si kecil ini daripada penyebabnya, iaitu madu.


6 Fakta Menakjubkan Tentang Ikan Paus Narwhal

Seperti kebanyakan haiwan yang bergading, ikan paus ini mempunyai kualiti yang sangat megah.

Pada zaman pertengahan, gading yang panjang dan lurus ini sering diberikan kepada keluarga diraja, dianggap sebagai tanduk "unicorn."

Pada abad ke-16, sebilah gading narwhal bernilai RM53,500 telah diberikan kepada Ratu Elizabeth.

Hari ini, narwhal masih menarik perhatian manusia dan gadingnya kekal sebagai salah satu perkara paling misteri tentang haiwan ini.

iluminasi.com kongsikan 6 fakta menakjubkan tentang gading ikan paus narwhal.

Walaupun ia kelihatan terletak di tengah-tengah kepala narwhals, gading ikan ini sebenarnya adalah gigi depan kiri yang berlebihan yang menonjol dari bibir atas.

Gigi depan kanan narwhals adalah lebih kecil dan biasanya kekal di dalam mulut.

Namun apa yang masih membingungkan adalah walaupun kebanyakan gigi termasuk gigi manusia, mempunyai bahagian luar yang keras dan dalaman yang sensitif, gigi narwhals adalah sebaliknya.

Gading narwhal tumbuh sepanjang kehidupan haiwan ini dan boleh mencapai panjang yang luar biasa. Setakat ini gading yang paling panjang pernah diketahui pada narwhal adalah sepanjang 3 meter.

Walaupun gading ini secara keseluruhan adalah lurus, namun jika dilihat dengan lebih dekat gading ini sebenarnya berputar ke arah kiri.

Lapisan teras yang kuat dan lapisan luar yang lembut itu menghasilkan gading yang kuat dan fleksibel. Ia boleh membengkok dengan ketara tanpa patah.

Sejarah mempunyai banyak penjelasan untuk gading narwhal yang menakjubkan ini.

Salah satu teori adalah ia boleh digunakan sebagai senjata, walaupun tuntutan ini tidak mempunyai bukti yang mencukupi.

Satu lagi teori menunjukkan bahawa ia adalah aksesori untuk mencari pasangan dan menegaskan dominasi, seperti bulu merak atau tanduk rusa.

Tetapi teori yang paling baru, yang dihasilkan oleh Martin Nweeia, seorang pengajar klinikal di Harvard School of Medicine dan pasukannya, menunjukkan ia berfungsi sebagai sejenis sensor alam sekitar.

Menurut penyelidikan Martin, gading itu berliang dan penuh dengan saraf, membawa rangsangan luar seperti tekanan air, suhu, dan kemasinan, dan menghantar maklumat kembali ke otak.

Untuk menguji teori ini, Martin memasangkan sejenis "jaket" pada haiwan ini yang melindungi gading narwhal dari faktor persekitaran.

Kemudian, para penyelidik mengepam jaket tersebut penuh dengan sampel air yang berbeza-beza kadar kemasinannya untuk meniru pelbagai jenis ais laut.

Mereka mendapati bahawa tahap kemasinan yang berlainan menyebabkan kadar denyutan jantung narwhal turun naik, menunjukkan bahawa haiwan ini dapat merasakan perubahan dan mempunyai reaksi fizikal terhadapnya.

Tetapi tanpa apa sebab wujudnya gading ini, hasil kajian ini mencadangkan bahawa narwhal boleh menyalurkan air ke dalam gadingnya untuk mengukur kepekatan garamn dalam air laut.

Dalam kalangan haiwan yang memiliki gading, gading wujud pada kedua-dua jantina jantan dan betina.

Bagaimanapun, dalam kalangan haiwan ini, hanya spesis jantan dan kira-kira 15% spesis betina sahaja yang memiliki gading.

Jika benar dakwaan bahawa gading narwhal adalah satu mekanisme pancaindera alam sekitar, seperti yang dicadangkan oleh kajian terbaru, kenapa sifat evolusi seperti ini tidak diwarisi oleh spesis betina juga?

Ini mungkin memberi lebih banyak bukti kepada teori bahawa gading itu adalah aksesori untuk menarik perhatian dan mewujudkan dominasi di kalangan lelaki.

Sebenarnya, jumlah vitamin C yang terkandung dalam 1 gram kulit narwhal adalah sama dengan jumlah vitamin C dalam 1 gram buah oren.

Kulit Narwhal adalah sumber utama vitamin bagi penduduk Inuit di Artik. Menurut BBC, adalah diragukan sama ada Inuit akan bertahan hidup di beberapa bahagian di Artik tanpa kewujudan narwhal.

Tidak seperti saudara dekat haiwan ini iaitu paus beluga, narwhal tidak mampu hidup dalam penawanan.

Pada tahun 1960-an dan 70-an, beberapa cubaan untuk menangkap dan menjaga ikan ini melihatkan semua haiwan ini mati dalam beberapa bulan sahaja.

Malah, semua narwhal yang terkurung dalam tahanan telah mati. Mungkin sesetengah haiwan sememangnya tidak dicipta untuk ditangkap oleh manusia.


Facebook Telah Membelanjakan $22 Juta Pada 2018 Untuk Menjaga Keselamatan Mark Zuckerberg

Walaupun merupakan antara orang terkaya di dunia, ramai orang memuji kehidupan Ketua Pegawai Eksekutif (CEO) Facecbook Mark Zuckerberg yang mengamalkan gaya hidup penuh sederhana. Dari segi pemakaian, tempat tinggal sehinggalah kepada kereta yang digunakan, Mark Zuckerberg dilihat seperti orang kebanyakan sahaja.

Malah, beliau juga dilihat mampu hidup secara bebas bersama isteri dan anak mereka bersiar-siar di tempat awam tanpa sebarang pengawal peribadi. Dengan kekayaan yang dimiliknya, sudah tentu keselamatannyan dan keluarga sangat penting kepada pihak Facebook sendiri.

Baru-baru ini, pihak Facebook telah menyatakan dalam penyata kewangannya bahawa untuk tahun 2018 sahaja, mereka telah membayar CEOnya itu tambahan sebanyak $13 juta bagi tujuan keselamatan peribadi dan perjalananya.

Jumlah ini termasuklah peruntukan baru sebanyak $10 juta dalam bentuk elaun sebelum cukai untuk perbelanjaan keselamatan tambahan seperti pengawal peribadi, kelengkapan dan servis serta penambahbaikan tempat tinggalnya.

Menurut jurucakap Facebook, Mark Zuckerberg begitu sinonim dengan Facebook dan sebarang sentimen negatif terhadapnya mungkin akan memberi kesan buruk terhadap imej Facebook secara langsung dan tidak langsung.

Sama seperti kebanyakan CEO lain, Mark Zuckberg hanya menerima gaji sebanyak $1 sahaja setahun. Selain itu, beliau juga tidak mendapat sebarang bayaran bonus dan stok pada tahun 2018. Walau bagaimanpaun, bayaran pampasan keseluruhan yang diterimanya meningkat adripada $9.1 juta pada tahun 2017 kepada $22.6 juta pada tahun 2018 untuk menampung peningkatan kos keselamatan untuknya.

Peningkatan kos ini dikatakan berpunca daripada ugutan-ugutan yang diterima oleh Mark Zuckerberg dan Facebook terhadap pelbagai isu dan skandal yang dihadapi oleh Facebook.

Facebook membayar bagi pengawal keselamatan peribadi bagi Zuckerberg dan  keluarganya di rumahnya dan ketika dia bergerak ke mana sahaja. Kira-kira $2.6 juta pakej pampasan Zuckerberg pada 2018 adalah untuk perjalanan menggunakan pesawat peribadi yang dikatakan adalah sebahagian daripada program keselamatan mereka.

Tahun 2018 menyaksikan Facebook memasuki tahun kedua mereka menghadapi pelbagai skandal yang telah mencalarkan imej mereka. Skandal terbesar yang dihadapi mereka adalah skandal Cambridge Analytica yang dikatakan telah menyalahgunakan maklumat peribadi pengguna media sosial itu.

Skandal Cambridge Analytica menyaksikan data 87 juta orang pengguna yang dikutip syarikat itu telah digunakan secara salah untuk tujuan politik dan menyebarkan kebencian dan fahaman ketuanan orang putih (white supremacy). Untuk bacaan lanjut mengenai perkara ini, sila baca artikel kami Cambridge Analytica: Siapa Mereka Dan Apa Kerja Mereka?.

Pendedahan skandal ini telah menarik perhatian ramai pihak dan banyak laporan yang dibuat terhadap Facebook agar mereka bertanggungjawab terhadap apa yang terjadi. Malah, Mark Zuckerberg sendiri telah dipanggil untuk membuat penjelasan di hadapan Kongres Amerika Syarikat mengenai apa yang telah terjadi.

Bukan itu sahaja, Facebook juga diserang oleh ahli politik daripada Parti Demokrat yang mendakwa terdapat campurtangan Russia sewaktu kempen pilihan raya Presiden pada tahun 2016. Sepanjang tahun 2015 hingga 2017, mereka mendakwa terdapat peningkatan mendadak iklan-iklan di Facebook yang dibiayai oleh individu-individu daripada Russia.

Dalam pendedahan penyata kewangan yang dibuat juga, Facebook menyatakan bahawa mereka juga turut meningkatkan perbelanjaan bagi keselamatan peribadi bagi eksekutif dan orang atasan syarikat itu antaranya Ketua Pegawai Operasi (COO) mereka, Sheryl Sandberg.

Dalam fail yang didedahkan itu, Sheryl Sandberg yang menerima gaji asas sebanyak $850,000 pada tahun lalu turut menerima peruntukan tambahan untuk kawalan keselamatan peribadinya sekitar $1.1 juta. Sebagai sebuah syarikat gergasi teknologi, apa yang dilakukan oleh Facebook ini semestinya sudah dijangka dan perkara sama juga telah dilakukan oleh banyak syarikat gergasi yang lain.


5 Koleksi al-Quran Paling Tua Di Dunia Yang Ditemui Setakat Ini

Kita hari ini amat beruntung dapat membaca al-Quran yang siap dikompilasikan dalam bentuk yang amat mudah dibaca.

Penerbit-penerbit zaman sekarang turut sama menyisipkan terjemahan serta kisah sejarah di sebalik penurunan ayat tersebut, dalam setiap helaian al-Quran yang ada.

Al-Quran telah mengalami pelbagai penambahbaikan daripada segi sistem penulisannya serta diterjemahkan ke dalam pelbagai bahasa. Uniknya, kandungannya tetap terpelihara walaupun hampir 1500 tahun lamanya. Dalam tempoh panjang itu, telah wujud beberapa versi format Quran awal yang berbeza dengan al-Quran yang kita kenali sekarang.

Pernahkah anda tahu tentang 5 versi awal al-Quran yang dipercayai tertua di dunia setakat ini?

Manuskrip dikenali sebagai Manuskrip Topkapi ini di simpan di Istana Topkapi, Istanbul, Turki.

Dipercayai ditulis sekitar seratus ke dua ratus tahun selepas permulaan kalendar Hijrah, kandungan manuskrip ini ditulis atas lembaran bersaiz 41 cm x 46 cm - mengandungi hampir keseluruhan kandungan al-Quran kecuali keciciran dua muka surat.

Tidak diketahui siapakan penulis asal manuskrip Quran ini. Namun kajian menunjukkan manuskrip ini dipercayai ditulis semasa zaman Khalifah Umayyah.

Versi Topkapi yang dijaga rapi sekarang merupakan hadiah daripada Muhammad Ali Pasha al-Mas'ud ibn Agha - ketika itu memegang jawatan Gabenor Mesir yang juga dianggap salah seorang pengasas kerajaan Mesir moden bersama Sultan Mahmud II, seorang Sultan semasa zaman Empayar Uthmaniyah sekitar tahun 1811.

Manuskrip ini ditemui secara tidak sengaja dalam longgokan helaian laman al-Quran dalam Masjid Amr ibn al-As atau lebih dikenali dengan nama Masjid Amir di Fustat, Mesir, terus disimpan di situ sehingga penghujung abad ke 19.

Dua orang pengkaji Perancis bernama Jean Marcelo dan Louis Cherville yang bertugas di Mesir ketika itu membeli lembaran tersebut untuk kajian, berjaya mengenalpasti bukti yang mendakwa lembaran itu ditulis sekitar penghujung abad pertama kalendar Hijrah.

Banyak pandangan berasaskan kajian seterusnya mengatakan tempoh manuskrip itu ditulis adalah awal abad ke 8, sedikit sebanyak menyokong pandangan awal.

Mempunyai lembaran dengan ukuran 33 cm x 24 cm, 98 lembaran lengkap dianggarkan menyimpan lebih 45% keseluruhan isi kandungan al-Quran, ditulis oleh 5 orang penulis berbeza.

Ketika ini, kesemua helaian kandungan manuskrip ini sudah dipisahkan dan disimpan di lokasi yang terletak di Perancis, Russia, London serta perpustakan rasmi Bandar Vatican.

Pernah memegang jolokan sebagai al-Quran tertua dunia satu masa dulu, manuskrip Sana'a baru saja ditemui sekitar tahun 1972 semasa proses membaik pulih Masjid Besar Sana'a di negara Yaman.

Proses ukuran radiokarbon berjaya mengenalpasti usia sebenar manuskrip ini; ditulis pada tahun 671, 50 tahun selepas peristiwa Hijrah yang berlaku pada tahun 622 dan 40 tahun selepas kewafatan baginda Rasulullah saw.

Berikutan kerja membaik pulih yang dilakukan terhadap struktur masjid, pekerja binaan menemui longgokan manuskrip lama dalam keadaan lusuh.

Tidak nampak kegunaannya, semua manuskrip ini  dikumpulkan dalam beberapa guni lalu ditinggalkan saja untuk pihak pengurusan masjid menguruskannya.

Nasib baiklah ada di kalangan pengurusan masjid tersebut memeriksa kembali apa yang telah ditinggalkan; menemui manuskrip ini yang sebenarnya sangat berharga dalam sejarah umat Islam.

Pandangan majoriti berpendapat lembaran ini ditulis 20 tahun selepas kewafatan Rasulullah saw, dianggarkan ditulis di antara tahun 649 hingga 675.

Walaupun begitu malangnya lembaran ini tidak lengkap. Lembaran ini hanya bermula dengan ayat ke 37 surah al-Israa sebelum diakhiri dengan ayat ke 57 surah Yasin, mengandungi hanya 77 muka surat kesemuanya dengan anggaran 26.2% isi kandungan keseluruhan al-Quran di dalamnya.

Lembaran ini kini disimpan di Universiti Tubingen, Jerman selepas dibeli oleh seorang pengumpul bernama Johann Gottfried Wetzstein yang dikenali cukup meminati sebarang jenis artifak atau manuskrip lama yang berkait dengan al-Quran.

Pada awalnya, dua lembaran ini disertakan sekali bersama dengan beberapa manuskrip berbeza, bagi membolehkan seorang penyelidik bernama Alba Fedeli dari Universiti Birmingham melakukan kajian ke atas kumpulan manuskrip tersebut.

Fedeli mendapati wujud beberapa perbezaan ketara pada dua helai lembaran manuskrip itu berbanding lembaran yang lain.

Pihak Universiti Birmingham mengambil langkah menghantar manuskrip itu kepada penyelidik lain bagi mengesahkan usianya.

Sejarahnya, koleksi manuskrip itu asalnya milik seorang pengumpul dari Iraq bernama Alphonse Mingana, terkenal sebagai seorang pengumpul bahan-bahan manuskrip dan artifak dari kawasan Asia Barat. Manuskrip itu sering bertukar tangan sebelum pemiliknya yang tidak dinyatakan menyerahkannya ke Universiti Birmingham, untuk diarkibkan.

Keputusan ujian radiokarbon ke atas dua helaian yang berbeza itu yang dikenalpasti ditulis di atas kulit kambing, menunjukkan helaian itu berkemungkinan besar ditulis semasa Rasulullah saw. masih lagi hidup.

Walau bagaimanapun, pendapat ini disangkal penyelidik Pusat Kajian Raja Faisal yang berpusat di Riyadh, Arab Saudi.

Ini disebabkan cara tulisannya yang mempunyai kaedah berbeza dengan tulisan awal berbentuk Hijazi yang digunakan, selain daripada proses radiokarbon yang dijalankan ke atas kulit kambing itu sendiri tidak berjaya membuktikan dengan jelas usia tulisan yang digunakan.

Hujah kumpulan penyelidik dari Arab Saudi ini, adalah menjadi satu amalan biasa masyarakat Arab membasuh kembali kulit yang sudah digunakan sebagai untuk tulisan, digunakan kembali untuk tujuan serupa.

Hujah lebih kukuh, penemuan ini sedikit sebanyak bercanggah dengan sejarah pembentukan sistem tulisan dan tanda baca yang digunakan dalam al-Quran format sekarang.

Tulisan dalam lembaran ini mempunyai titik dan tanda yang diketahui hanya diperkenalkan kemudian - bukan sewaktu Rasulullah saw. masih ada. (rujukan)


6 Fakta Menarik Tentang Aardvark Yang Ramai Tak Tahu

Aardvark adalah sejenis mamalia bersaiz sederhana yang berasal dari Afrika.

Tidak seperti insektivor lain, ia mempunyai moncong se[erti babi yang panjang, digunakan untuk menghidu makanan.

Ia berkeliaran di hampir dua pertiga selatan benua Afrika dan mengelakkan diri daripada kawasan yang sangat berbatu.

iluminasi.com kongsikan 6 fakta menarik tentang aardvark yang ramai tak tahu.

Manusia telah wujud bersama-sama dengan aardvark selama berpuluh ribu tahun, tetapi haiwan ini hanya menerima namanya yang moden ketika penjajah Belanda mendarat di selatan Afrika pada pertengahan abad ke-17.

Ketika itu, mereka menyedari akan tabiat haiwan ini menggali lubang ke dalam tanah. "Khinzir tanah" ini kadang-kala dirujuk dengan nama yang lebih indah seperti beruang semut Afrika tetapi nama aadvark adalah lebih terkenal.

15 spesies aardvark yang masih wujud tergolong dalam kumpulan mamalia Tubulidentata, yang diklasifikasikan di bawah nama genus Orycteropus (bahasa Yunani untuk "kaki menggali").

Tubulidentata berkembang di Afrika sejurus selepas dinosaur pupus 65 juta tahun yang lalu.

Nama Tubulidentata merujuk kepada struktur khas gigi mamalia ini, yang terdiri daripada tiub yang dipenuhi dengan protein yang dikenali sebagai vasulodentin.

Cukup aneh, aardvark dilahirkan dengan gigi "mamalia" biasa di bahagian depan muncungnya yang mana akan luruh kemudian hari dan tidak diganti.

Kebanyakan orang beranggapan bahawa aardvark memiliki saiz seperti tenggliing, tetapi sebenarnya mamalia ini cukup besar.

Ia biasanya memiliki berat di antara 59 hingga 82 kilogram yang mana berada dalam julat berat manusia dewasa. Jika melihatkan kepada gambar, aardvark dicirikan oleh kaki yang pendek, gemuk, muncung dan telinga panjang, bermata hitam serta belakang yang melengkung.

Sekiranya anda melihat haiwan ini dengan lebih dekat, anda juga akan menyedari kaki hadapan berjari empat dan kaki belakang berjari lima di mana setiap jari dilengkapi dengan kuku yang rata.

Haiwan yang bersaiz sebesar aardvark memerlukan lubang yang besar yang mana menjelaskan mengapa rumah mamalia ini boleh bersaiz di antara 30 hingga 40 kaki panjang.

Aardvark dewasa yang biasa menggali "rumah lubang" di mana ia tinggal kebanyakan masa daripada hidupnya. Lubang yang lebih kecil di kawasan sekitar pula digunakan untuk berehat atau bersembunyi ketika mencari makanan.

Rumah lubang adalah sangat penting terutamanya ketika musim mengawan yang mana menjadi tempat perlindungan bayi aardvark.

Selepas mengosongkan lubang-lubang ini, sama ada mati atau bergerak ke padang rumput yang lebih hijau, struktur ini sering digunakan oleh hidupan liar Afrika yang lain, termasuk babi hutan, anjing liar, ular dan burung hantu.

Seekor aardvark biasa boleh memakan sehingga 50,000 ekor semut dan anai-anai dalam satu malam, menangkap pepijat menggunakan lidahnya yang panjang dan melekit.

Mungkin disebabkan oleh struktur giginya yang unik, aardvark menelan makanan yang dimakan secara terus di mana perutnya yang berotot "mengunyah" makanan ke dalam bentuk yang mudah untuk dihadam.

Agak jarang untuk melihat haiwan ini di kawasan meminum air di Afrika memandangkan banyak pemangsa di kawsan berkenaan yang mana dilihatkan sebagai perkara yang berbahaya.

Dengan itu, mamalia ini memperoleh kelembapan atau air yang diperlukan daripada makanannya.

Anda mungkin beranggapan bahawa anjing adalah haiwan yang mempunyai deria bau yang paling kuat dalam kalangan haiwan, namun aardvark memiliki deria bau jauh lebih kuat.

Muncung aardvark yang panjang dilengkapi dengan sekitar 10 tulang turbinat, struktur berongga berbentuk seperti kerang yang menyampaikan udara melalui saluran hidung. Ini jauh lebih banyak daripada anjing yang hanya memiliki 4 atau 5 tulang turbinat.

Tulang-tulang itu tidak menambah deria bau aardvark, sebaliknya ia adalah tisu epitel yang menyusun tulang-tulang ini, yang meliputi kawasan yang lebih besar.

Otak aardvark mempunyai bahagian penting iaitu "lobus olfactory"  iaitu kumpulan neuron yang bertanggungjawab untuk memproses bau dan membolehkan haiwan ini menghidu semut dari jarak jauh.